Sejarah Penaklukan Rom Di Britain

Semasa berada di puncak kegemilangannya, Tamadun Rom mempunyai jajahan takluk yang luas. Dari Mesir di selatan, Syam di sebelah timur, Semenanjung Iberia di sebelah barat dan Britain di sebelah utara, ia sememangnya satu pemandangan menakjubkan buat pemerintahnya. Tetapi untuk menakluk Britain bukan sesuatu yang mudah, hakikat yang diketahui oleh Julius Caesar dan Claudius.

Batu asas penaklukan diletakkan oleh Caesar pada musim panas 55 SM. Selepas berjaya menjadikan Gaul (Perancis moden) sebahagian daripada jajahan Rom, beliau mengalihkan perhatiannya kepada Britannia (Britain moden). Ini kerana Caesar tahu ketua-ketua puak Gaul yang terselamat daripada kempennya melarikan diri ke sana dan membentuk pakatan dengan ketua-ketua puak Britannia.

Brittania pada dasarnya dianggap mitos bagi orang Rom. Ini kerana pulau tersebut terletak di sempadan paling utara yang diketahui mereka. Lantas, ada saja mitos berkenaan tempat itu termasuk kejijikan mereka mengambil susu sebagai bahan minuman. Walaupun ada pedagang membawa berita dari wilayah berkenaan, ia tidak mencukupi bagi Caesar merencana operasi penaklukannya.

Lantas, apabila beliau tiba di situ pada musim panas 55 SM, ia bersifat peninjauan daripada penaklukan berskala besar. Bagaimanapun, niat mereka sudah dihidu oleh penduduk tempatan lebih-lebih lagi selepas mengetahui kekejaman pihak Rom terhadap orang Gaul. Dengan kereta kuda mereka sebagai senjata, ia merapatkan jurang antara pihak Britannia dengan pihak Rom.

Ini kerana menerusi kereta kuda, pihak Britannica boleh memecah-belahkan pihak musuh kepada unit yang lebih kecil sekaligus menjadi mangsa mudah. Satu-satunya cara mengakali teknik ini ialah tentera berkuda – teknik yang berkesan seperti di Gaul dan Sepanyol. Malangnya, unit kavalri Caesar lewat tiba sekaligus mengundang kesukaran kepada beliau semasa berada di Britannia.

Dengan pemberontakan kembali tercetus di Gaul, beliau memilih untuk berundur dan menguruskan situasi itu. Pada masa sama, Caesar berharap dapat kembali ke Britannica dan menjadikan ia sebahagian daripada jajahan takluk Rom.

Ini kerana orang Gaul dan Britannica berkongsi kemahiran pertarungan yang sama – satu kelebihan yang mahu dimanfaatkan Caesar bila muncul di situ. Dan itu direalisasikan pada 54 SM dengan kehadiran 10 buah kapal membawa legion beliau ke Britannia. Walaupun berjaya mara ke Thames, aktiviti penaklukan sekali lagi ditangguhkan selepas Caesar mendapat tahu kapal-kapal perangnya musnah dibadai ribut.

Puak-puak Britannica yang kecut perut dengan kekuatan Rom memilih untuk menggembleng kekuatan di bawah pimpinan Cassivellaunus. Pakatan yang dibentuk membunuh bukan sedikit orang Rom yang dipimpin Caesar. Tetapi pada akhir konflik, Cassivellaunus bersetuju untuk berdamai dengan pihak Rom. Sebagai pengiktirafan kedudukan mereka di Britannica, ufti dan tebusan akan dihantar ke Rom.

Selepas Caesar dibunuh pada 44 SM, kekacauan membelenggu Rom termasuk perang saudara antara anak saudaranya Octavian (kemudian bergelar Maharaja Augustus) dengan Mark Antony. Selepas Rom diisytiharkan sebagai empayar dengan monarki sebagai tunjang pemerintahannya, Britannia sekali lagi menjadi fokus. Bagaimanapun, pemberontakan di wilayah-wilayah lain mengakibatkan ia terpaksa dibatalkan.

Berbeza pula dengan Maharaja Caligula. angkatan perang baginda sebenarnya sudah sampai di Selat Inggeris. Tetapi ekspedisi ini berakhir dengan baginda mengarahkan tentera-tenteranya membaling lembing ke dalam laut sebelum pulang. Ini merupakan salah satu contoh kegilaan Caligula yang membawa kepada pembunuhan baginda pada Januari 41 SM.

Kegilaan ini juga menjadi asas kepada pembunuhan ahli-ahli kerabat diraja yang ada kaitan dengan baginda. Ironinya, satu-satunya individu yang terselamat daripada pembantaian ini ialah bakal maharaja Claudius. Baginda terselamat kerana baginda merupakan saudara kepada seorang jeneral Rom bernama Germanicus. Dengan sokongan Pengawal Praetorian dan rakyat, Claudius ditabalkan sebagai maharaja Rom terbaru.

Claudius tahu pengaruhnya sebagai maharaja perlu ditingkatkan bagi menjamin sokongan berterusan rakyat dan Senat. Dan cara paling mudah ialah menerusi penaklukan wilayah baru. Britannica dilihat sasaran terbaik untuk merealisasikan keinginan baginda itu.

Dari segi perdagangan, wilayah itu mengeksport banyak komoditi berharga seperti gandum, emas, perak dan besi kepada Rom. Hamba-hamba yang dibekalkan Britannia menjadi tenaga kerja penting untuk Rom. Tetapi satu fakta pahit yang perlu diterima ialah ia bukan jajahan takluk Rom. Dan Claudius mahu mengubahnya.

Pada 43 SM, seorang senator bernama Aulus Plautius diberi amanah untuk merealisasikan visi Claudius. Tidak seperti dua ekspedisi Britannia Caesar sebelum ini, beliau tidak berdepan masalah sebaik tiba di situ. Bagi mengelak mereka membentuk pakatan, Plautius turut menghantar tiga divisyen tentera sebagai cara untuk menakutkan populasi tempatan dan tunduk kepada penguasa baru mereka itu.

Puak-puak Britannia menggunakan taktik serangan hendap dengan harapan melemahkan kekuatan legion yang diketuainya. Mereka juga berharap pemberontakan di luar Britannia termasuk Gaul dapat mengalihkan perhatian Rom. Malangnya, jangkaan mereka meleset sama sekali. Plautius terus menggempur kedudukan mereka dan sedikit demi sedikit, wilayah Britannica jatuh ke tangan Rom.

Bagi menyokong kempen Plautius, Claudius sendiri turun padang dan mengetuai legion-legion Rom menyeberangi Sungai Thames. Legion yang turut mengandungi bakal maharaja Vespasian itu kemudiannya berjaya menewaskan pihak musuh di Camulodonum (Colchester moden). Walaupun hanya berada di Britannia selama 16 hari, itu sudah cukup meletakkan nama Claudius sebaris dengan Caesar dan Augustus.

Dari situ, usaha perluasan jajahan di Britannia diteruskan di sebalik tindakan baginda menggantikan Plautius dengan Publius Ostorius Scapula. Walaupun bengang dengan tindakan maharaja itu, Plautius memahami rasional baginda yang bimbang dengan keselamatannya setiap hari. Selain Plautius, Gnaeus Domitius Corbulo yang mengetuai legion Rom di Jerman turut disingkirkan oleh Claudius.

Bagi mengelak operasi penaklukan kehilangan momentum dan membuktikan pemilihannya sebagai pengganti Plautius tepat, Ostorius mara lebih jauh. Puak-puak Britannia memilih berpakat dengan Rom daripada menjadi mangsa amukan penyerang mereka. Dan itu menyebabkan sebahagian besar Britannia dalam kawalan kerajaan itu.

Dengan keadaan keselamatan berada pada tahap terkawal, petempatan-petempatan Rom mula dibuka. Antara petempatan yang dibuka ialah Camulodonum, Londinium (London moden) dan Verulamium (St Albans).

Tetapi itu tidak bermakna pemimpin-pemimpin Britannia berdiam diri. Antara raja Britannia yang terkenal ialah Caratacus yang menjadi duri dalam daging dalam kempen Plautius dan Ostorius. Bagaimanapun, baginda bernasib malang apabila permaisuri puak Brigante, Cartimandua mengarahkan baginda ditangkap dan diserahkan kepada Rom.

Caratacus merasakan Cartimandua mengkhianati dirinya. Tetapi dengan menyerahkan baginda kepada Rom, Cartimandua menunjukkan kesetiaannya yang tidak berbelah bahagi kepada mereka dan mengukuhkan kedudukannya. Caratacus kemudian dibawa pulang oleh Ostorius ke Rom dan diarak sebagai simbol kejayaan Rom di Britannica.

Bagaimanapun, baginda tidak dihukum mati oleh Claudius. Ini selepas Caratacus berhujah bahawa dengan membenarkannya terus hidup, ia dapat memberi mesej kepada pemimpin-pemimpin Britannia lain bahawa mereka akan lebih aman di bawah pemerintahan Rom. Lantas, Claudius memberi pengampunan kepada baginda dan membenarkannya menetap di ibu kota kerajaan itu.

Tetapi pemberontakan terbesar yang dihadapi Rom sudah pastinya Boudica. Boudica merupakan permaisuri kepada raja puak Iceni, Prasutagus. Selepas mangkat sekitar 60/61 Masihi, baginda mewasiatkan sebahagian wilayah Iceni diserahkan kepada Rom dan sebahagian lagi terus ditadbir oleh mereka.

Bagaimanapun, Rom tiada niat untuk menghormati wasiat Prasutagus. Semua wilayah Iceni dirampas mereka dengan Boudica dipukul dan puteri-puterinya dirogol. Murka dengan tindakan kejam Rom itu, baginda mengumpul kekuatan ketenteraan dan melancarkan pemberontakan terhadap Rom di Britannia.

Amukan Boudica menyaksikan lebih 70,000 orang awam terbunuh dan petempatan-petempatan Rom dibakar termasuk Londinium. Tetapi ia berjaya disekat oleh Gabenor Britannica ketika itu, Gaius Suetonius Paulinius dengan angkatan perang baginda dimusnahkan. Boudica memilih untuk membunuh diri daripada menyerah diri kepada pihak Rom.

Tidak mahu pisang berbuah dua kali, Gnaeus Julius Agricola mengetuai kempen Rom ke utara Britannia. Agricola yang juga bapa mertua Maharaja Tacitus mengembalikan disiplin dalam kalangan tentera di situ sebelum mara ke sempadan Caledonia (Scotland) dan utara Wales. Tempohnya sebagai Gabenor Britannia membantu wilayah tersebut kembali stabil dan makmur.

Menjelang era Maharaja Hadrian, keperluan membina tembok sempadan di Britannia dilihat penting. Atas sebab itu, sebuah tembok batu berukuran 118 km panjang dibina. Walaupun mengambil masa lama disiapkan dan dikawal oleh 15,000 orang tentera, ia lebih berperanan sebagai pusat pengawasan dan rondaan sempadan.

Menjelang abad-abad terakhir Empayar Rom, Britannia sentiasa berdepan dengan masalah pemberontakan. Menurut sejarawan Peter Heather dalam bukunya The Fall of the Roman Empire, ini berlaku kerana ramai orang Britannica merasakan diri mereka disisihkan. Dengan empayar berantakan, pemerintah-pemerintah Rom mula menarik tentera dari Britannia.

Menjelang 410 Masihi, semua petempatan Rom di wilayah berkenaan diberitahu urusan pemerintahan terletak di tangan mereka. Ini merupakan permulaan pembentukan kerajaan-kerajaan kecil terutama di England semasa Zaman Kegelapan. Hanya 700 tahun selepas itu, barulah kerajaan-kerajaan ini disatukan semula di bawah satu pemerintahan iaitu era Raja Alfred Agung (Alfred the Great).

Kalau anda berminat dengan sejarah Rom, kami nak cadangkan buku kami, KITAB TAAMDUN ROM yang sedang ada diskaun sekarang di Shopee. Boleh ke: t.ly/3P2g

RUJUKAN

L. Wasson, D. (2017, 30 Januari). Roman Britain. World History Encylopedia.

Delaney, J. (2015). HIM 1990-2015. University of Central Florida. The Roman Conquest of Britain.


Mengapa Perlu Sarapan?

Sebut pasal sarapan, saya pasti ada dalam kalangan kita tidak mahu mengambil sarapan. Dan saya pasti antara alasan yang selalu dikemukakan ialah tiada masa atau sarapan mengambil masa lama untuk dibuat. Namun, tahukah anda, sarapan ialah hidangan paling penting dalam kehidupan kita. Di sini ada beberapa sebab mengapa sarapan perlu diambil setiap hari.

1. PERANGSANG TENAGA SEBELUM MEMULAKAN HARI.

Semua orang seharusnya memulakan hari mereka dengan nutrien dan zat berkhasiat sebanyak mungkin. Satu perkara menarik berkenaan sarapan ialah terdapat makanan biasa di mana ia sebenarnya makanan super yang mengandungi nilai nutrien yang baik kepada kesihatan kita. Antara makanan super tetapi biasa kita makan ialah:

i) telur – mengambil sedikit masa untuk disediakan dan dimasak tetapi berbaloi sebagai makanan untuk sarapan. Selain menganduni asid amino dan protein, telur juga merupakan antara beberapa makanan yang mengandungi vitamin D. Vitamin D bagus untuk menguatkan tulang-tulang kita.

ii) gandum penuh – tak kira apa jenis sarapan anda ambil berdasarkan bahan ini sama ada bijirin sarapan, oat atau roti, ia merupakan sumber fiber yang bagus. Ianya bagus untuk kesihatan jantung dan sistem pencernaan makanan serta boleh mengurangkan risiko penyakit jantung, kanser dan diabetes.

iii) buah-buahan  – ambil sama ada dalam bentuk jus atau buah kerana ini sumber utama vitamin C. Buah-buahan yang biasa didapati atas meja ialah limau dan epal.

2. FOKUS MANTAP.

Pengalaman saya sendiri semasa menghadiri sekolah kebangsaan, sekolah menengah atau sekolah agama, ada masa saya kadang-kadang terlupa nak bersarapan. Akibatnya dalam kelas, agak sukar untuk saya menumpukan perhatian dalam kelas. Bagi yang bekerja pula, saya yakin ada yang terlepas sarapan merasa sukar fokus dalam kerja mereka. Bila kita sudah bersarapan tak kiralah sama ada ianya makanan yang mengenyangkan seperti nasi lemak atau sesuatu yang mudah seperti roti, ia sebenarnya membantu kita lebih fokus dan produktif dalam rutin seharian sehinggalah waktu rehat atau makan tengah hari untuk rehat dan mengisi semula ‘minyak’ untuk kekal produktif dan fokus pada waktu petang.

3. MENGURANGKAN STRES DAN PERASAAN MUDAH MARAH PADA WAKTU PAGI.

Kita faham akan perasaan kurang selesa dan marah pada waktu pagi. Tanda-tandanya pun kita sudah kenal seperti tak mahu bangun dari katil, tiada kemahuan untuk bekerja dan paling penting, anda lapar! Bayangkan keadaan diri anda tidak makan selama beberapa jam dan terus pergi bekerja tanpa mengambil sebarang sarapan, anda pasti tidak mahu orang menghampiri anda pada pagi tersebut. Anda boleh saja atasi situasi ini dengan bersarapan. Sarapan bukan saja menghilangkan perasaan sebegini tetapi juga menyuntik tenaga baru pada tubuh badan untuk menghadapi cabaran kehidupan sekalian.

4. SUNTIKAN METABOLISME.

Bila kita tidur, metabolisme kita akan jadi perlahan kerana tiada aktiviti untuk mambakar kalori badan pada waktu tersebut. Sebarang bentuk sarapan berkhasiat pada waktu pagi membantu metabolisme badan kita membakar kalori sejak dari awal pagi lagi, bukan waktu tengah hari selepas kita selesai makan tengah hari.

5. MENGELAK SITUASI KELAPARAN.

Ini satu fakta yang kita tidak tahu. Apabila kita mengambil keputusan untuk tidak mengambil sarapan pada waktu pagi, tubuh badan akan mengaktifkan mod survival dan mula menyimpan kalori yang seharusnya dibakar pada pagi tersebut. Akibatnya, kalori yang disimpan ini bertukar menjadi lemak. Sarapan mencegah senario ini daripada berlaku dan mengelakkan penyimpanan kalori bertukar menjadi lemak.

6. MENGELAK MAKAN BERLEBIHAN.

Kita semua suka makan lebih-lebih lagi sekiranya makanan yang diambil ialah makanan kegemaran kita. Tetapi tahukah anda, sarapan yang diambil pada waktu pagi sebenarnya mencegah anda dari terlalu banyak makan? Ini kerana sekiranya anda memanjangkan tempoh antara waktu makan malam dengan makanan terbaru yang diambil pada hari berikutnya, anda boleh makan melebihi apa yang sepatutnya diambil. Dan sekiranya ini dibiarkan, ia boleh membawa kepada obesiti dan masalah kesihatan lain.

7. RANCANG BAHAGIAN HIDANGAN ANDA.

Pada waktu pagi, anda mungkin merasa tidak lapar tetapi sarapan berkhasiat dan seimbang boleh membantu anda merancang dan mengira berapa bahagian hidangan untuk waktu-waktu seterusnya. Ini membantu anda mengelak makan secara berterusan atau mengambil makanan ringan, dua tabiat kurang sihat di mana anda mengetepikan nilai nutrien makanan dengan mengambil makanan berlemak bagi menghilangkan rasa lapar.

8. MENGURANGKAN KOLESTEROL BURUK.

Pengambilan sarapan boleh mengurangkan kolesterol buruk atau kolesterol LDL dalam tubuh badan. Sekiranya sarapan tidak diambil, anda mencetuskan siri tindakan dalam tubuh badan anda. Pertama, anda memperlahankan metabolisme tubuh badan anda. Kedua, lemak disimpan lebih lama dalam tubuh badan. Ketiga, kecenderungan untuk makan secara berlebihan jadi lebih tinggi. Akhir sekali, anda sebenarnya menambah berat badan dan bilangan kolesterol LDL dalam tubuh badan.

9. MENGHILANGKAN BERAT BADAN.

Figure 5: Sarapan antara cara paling mudah untuk menurunkan berat badan.
Sarapan sebenarnya cara paling mudah untuk mengurangkan berat badan. Seperti mana yang dinyatakan di atas, ia membantu anda bukan saja kekal fokus dan produktif tetapi juga kekal aktif. Sekiranya anda makan secara berlebihan atau terambil makanan ringan, anda masih ada sepanjang hari untuk tebus semula perkara tersebut. Banyak kajian menunjukkan pertambahan berat badan berlaku berikutan tidak mengambil sarapan.

SUMBER:

Cenzon, Matthew. (2016). SymptomFind.com. Top 10 Benefits of Eating Breakfast. https://www.symptomfind.com/nutrition-supplements/benefits-of-eating-breakfast/


Anak Melayu Ini Mencadangkan Koloni Marikh Daripada Buluh

Kita
sentiasa membayangkan satu ketika, kita dapat menjejakkan kaki di planet
Marikh. Bukan sekali rancangan televisyen dan filem menunjukkan bayangan
manusia menubuhkan koloni di Marikh seperti minisiri Mars, Doctor Who (Waters
of Mars) dan The Martian. Tetapi pernahkah kita bayangkan asas koloni dibina
bukan dari imbasan cetakan 3D tetapi dari sejenis tumbuhan beriklim panas dan
tropika iaitu buluh?

Buluh?!
Macam mengarut, kan? Tetapi bagi dua anak Melayu dari Malaysia bernama Warith
Zaki dan Amir Amzar, ia dianggap satu konsep yang masuk akal. Projek yang
diberi nama Benih Kehidupan (Seed of Life) ini menunjukkan reka bentuk koloni
terdiri daripada beberapa struktur yang dianyam dengan buluh oleh robot. Idea
ini merupakan sebahagian daripada cadangan mereka bahawa ada alternatif dalam
membina koloni di Marikh tanpa perlu bergantung kepada penghantaran bahan dari
bumi atau cetakan 3D.

Bila
ditanya oleh laman sesawang Dezeen.com, kedua-duanya menceritakan idea tersebut
timbul selepas mengkaji banyak konsep kolonisasi Marikh. Separuh daripada idea
kolonisasi mencadangkan penghantaran bahan sintetik dari bumi ke Marikh untuk
bahan binaan tempat perlindungan sementara separuh lagi menggunakan idea bahan
binaan dari kawasan regolitos berhampiran. Warith dan Amir berkata, “Kami cuba
mencari sesuatu di antara dua idea itu, keseimbangan penggunaan bahan
semulajadi dari bumi dan teknologi terkini.”

Untuk menghasilkan bangunan sebegitu, kedua-duanya membayangkan projek penanaman buluh di Marikh dan menggunakannya sebgaai bahan binaan untuk membina koloni. Tambah mereka, “Tamadun manusia tidak pernah membina sesuatu di luar bumi. Fakta itu sudah cukup membuka kemungkinan yang tidak terbatas tentang apa yang patut atau tidak patut digunakan semasa pembinaan. Benar, cadangan 3D nampak seperti satu idea yang bagus tetapi dengan pengetahuan dan pengalaman ribuan tahun dalam membina tempat perlindungan, kenapa tidak kita manfaatkannya untuk mencari alternatif lain?”

Setiap pod modular dalam koloni akan dibina dalam tempoh enam tahun. Bagi fasa pertama, kapal peneroka akan mendarat dan mencari lokasi ais bawah tanah untuk dijadikan sebagai sumber air bagi fasa pertama pembangunan. Selepas lokasi air dikesan, sebuah habitat ETFE yang dilancarkan sendiri mengandungi pucuk-pucuk buluh akan dihantar ke planet.

Sebuah gerudi akan digunakan untuk mengorek ais bawah tanah untuk membekalkan air kepada buluh di mana ia akan membesar dalam habitat ETFE. Selepas ia membesar dengan sihat dalam tempoh tiga tahun, ia akan dikeluarkan dari kebuk tumbesaran, dipotong dan dianyam sekitar struktur ETFE dengan robot. Akhir sekali, ia akan dipam dengan air di mana ia akan membeku dalam iklim Marikh bagi menghasilkan satu lagi lapisan perlindungan untuk koloni.

Buluh menjadi pilihan Warith dan Amir kerana ia tumbuhan yang cepat tumbuh dalam kuantiti yang banyak sekaligus mengurangkan keperluan menghantarnya ke Marikh. Dan sepanjang lipatan sejarah manusia, ia juga menjadi pilihan bagi tamadun-tamadun manusia sebagai bahan binaan bangunan dan monumen mereka.

Tambah mereka lagi, “Manusia telah menguasai teknik pembinaan tempat perlindungan dengan kayu dan buluh selama ribuan tahun. Buluh sahaja tidak akan bertahan dengan iklim Marikh tetapi dengan kombinasi teknologi dan bahan lain, sudah pasti ada kemungkinan ia dapat bertahan.”

Walaupun Benih Kehidupan ini masih lagi bersifat konsep, kedua-dua pereka ini berharap ia dapat menggalakkan rakan-rakan pereka lain untuk berfikir di luar kebiasaan termasuk menggunakan teknik dan bahan binaan berbeza untuk tujuan kolonisasi di angkasa lepas. K

etika ini, ramai pereka dan arkitek masih memikirkan cara terbaik untuk membina koloni di Marikh. NASA sibuk menganjurkan pertandingan rekaan koloni yang diperbuat daripada 3D sementara arkitek Itali, Stefano Boeri membayangkan siri kubah yang menutup hutan melintang.

RUJUKAN:

Ravencroft,
Tom. (2019). Malaysian designers propose building colony on Mars from locally
grown bamboo. Dezeen. https://www.dezeen.com/2019/09/03/mars-colony-bamboo-warith-zaki-amir-amzar/


Ramadhan Dalam Era Turki Uthmaniyyah

Bulan Ramadhan adalah bulan yang mulia dalam Islam. Ia penuh dengan keistimewaan dan ganjaran yang besar. Malah, ia satu-satunya bulan dalam Islam yang difardhukan dengan ibadah puasa berbanding 11 bulan yang lain.

Justeru, setiap dari komuniti Islam mempunyai cara yang tersendiri dalam menyambut bulan mulia ini. Tidak terkecuali juga tradisi menyambut dan memeriahkan Ramadhan dalam masyarakat Turki Uthmaniyyah yang berpusat di Istanbul.

Menghiasi menara dan masjid dengan lampu

Majoriti bandar yang wujud seperti Kaherah dan juga Istanbul, kebanyakan sekolah-sekolah dan kedai-kedai ditutup. Masjid-masjid pula akan dihiasi dan dipasang dengan lampu-lampu yang terang. Lampu ini digantung pada tali-tali panjang yang bersilang dan diikat rapi pada menara-menara masjid yang ada. Tali-tali ini tidak kekal pada posisinya. Kadangkala dinaikkan, kadangkala diturunkan sedikit.

Ini menghasilkan cahaya-cahaya yang berkilau, menjadikan tarikan pemandangan yang memukau pada waktu malam. Tradisi ini dinamakan sebagai iluminasi Mahya. Dalam sebuah catatan pengunjung Eropah, beliau yang telah menyaksikan kilauan cahaya yang menakjubkan ini berkata “Tiada bandar-bandar di Eropah yang dapat menyaingi cantiknya pencahayaan di kota Istanbul.”

Berbuka puasa (iftar)

Sebagai salah satu dari 3 empayar Islam teragung di dunia pada ketika itu (selain Dinasti Safavid di Iran dan kerajaan Mughal di India), masyarakat Istanbul dimaklumkan waktu untuk berbuka puasa melalui tembakan meriam.

Di kala terbenamnya matahari menandakan waktu Maghrib, azan dilaungkan diikuti dengan tembakan beberapa das meriam, memberi isyarat kepada penduduk bahawa sudah boleh berbuka puasa.

Menjadi kebiasaan bagi golongan kaya dan bangsawan, mereka menjamah pembuka selera makanan terlebih dahulu iaitu air beserta kurma, kepingan roti bersama yogurt dan minuman limau nipis.

Ada juga sebahagian dari mereka yang menghirup secawan kopi atau sherbet dan menyalakan rokok paip. Kemudian, mereka melaksanakan solat Maghrib berjemaah di rumah sebelum meneruskan dengan menjamah menu utama iftar bersama keluarga.

Bagi penduduk biasa pula, mereka kebiasaanya terus menjamah makanan utama ketika berbuka puasa. Ini disebabkan makanan pembuka selera agak mahal untuk diperolehi dan juga ia bukanlah satu keperluan.

Selain itu, mereka juga telah berhempas pulas bekerja berat di siang hari, maka mereka sangat lapar dan saat berbuka puasa ini adalah masa untuk mereka mendapatkan kembali tenaga. Selesai menikmati makanan, mereka melaksanakan solat Maghrib.

Tetapi, kebanyakan penduduk pada bulan ini, membuka seluas-luasnya pintu mereka, mengalu-alukan kedatangan tetamu ke rumah. Hal ini kerana mereka menganggap tetamu yang berkunjung ialah tetamu Allah. Dalam masa yang sama, mereka dapat bersedekah dan berkongsi makanan dengan orang lain sebagai amal.

Malam Ramadhan Yang Hidup

Hidangan makanan dalam sajian utama bergantung kepada pilihan yang digemari. Sepertimana yang dinyatakan dalam dokumen sejarah, makanan yang menjadi pilihan mereka seperti sup, hirisan keju, telur, ikan, nasi (terutamanya pillaf) dan juga makanan yang berasaskan tepung seperti pai.

Sesudah makan, mereka bertandang mandi di pusat mandian awam (hammam) dan pergi memenuhi masjid. Sebahagian dari mereka, ada yang duduk di rumah dan sebahagian lagi keluar berhibur mendengar cerita-cerita yang disampaikan penglipurlara dan puisi-puisi yang dideklamasi oleh para penyair.

Ada juga yang bertandang di kawasan tumpuan ramai seperti bersiar-siar di taman, menghisap shisha dan menikmati secawan kopi di kedai-kedai kopi dan juga pasar. Antara yang menjadi tarikan ialah persembahan Karagöz iaitu persembahan anak patung dan wayang kulit. Ia menjadi tradisi masyarakat Uthmaniyyah dan pernah disaksikan oleh Sultan sendiri seperti Sultan Ahmed III.

Dan sekali lagi, kebanyakannya adalah aktiviti golongan berada dan bangsawan. Untuk orang-orang biasa dan miskin, mereka selalunya akan makan dengan kerap pada waktu malam dan tidur selama yang boleh. Hal ini untuk mereka dapat bekerja pada keesokan hari dengan tenaga yang cukup.

Ada juga yang menghabiskan malamnya di masjid, mengaminkan doa-doa yang dibaca sang imam. Ada yang terlibat dengan majlis zikir oleh kumpulan Sufi dan mereka melantunkan dan menghayati alunan zikir beramai-ramai.

Waktu sahur

Tibanya waktu sahur, tembakan meriam akan sekali lagi bergema untuk mengingatkan masa yang berbaki untuk sahur. Dalam sebahagian wilayah atau kampung yang terpencil, dentuman meriam digantikan dengan pukulan gendang.

Makanan biasanya dijamah sejam sebelum waktu Subuh dan biasanya makanan itu adalah baki makanan yang dijamah sewaktu iftar sebelumnya. Selesai menikmati sahur, mereka akan bersegera mengambil wudhuk dan berselawat kepada junjungan besar Nabi Muhammad SAW. Kemudian, mereka mengerjakan solat Subuh dan tidur.

Membayar zakat fitrah

Zakat fitrah akan dikutip sepanjang dalam bulan Ramadhan. Ia akan diagihkan kepada golongan-golongan fakir dan miskin oleh badan-badan kerajaan pada malam terakhir atau dua malam terakhir Ramadhan. Setiap ketua keluarga perlu untuk membayar zakat bagi pihak yang ditanggungnya. Kadar yang ditetapkan ialah 2 kilogram bijirin atau gandum setiap seorang.

Sifat pemurah dan dermawan penguasa Uthmaniyyah

Setiap kali tiba bulan Ramadhan, menjadi kebiasaan Sultan Uthmaniyyah dan juga para pembesarnya akan membeli haiwan-haiwan ternakan untuk disembelih. Daging sembelihan itu akan diberi dan disedekah dalam kalangan orang miskin dan tidak berkemampuan.

Selain itu, para pembesar Uthmaniyyah juga membuka pintu-pintu rumah mereka untuk didatangi oleh penduduk setempat dan orang ramai. Orang yang datang dihidang dan disaji dengan minuman jus buah-buahan dan kekacang (badam & pistachio). Mereka duduk beramai-ramai dan mendengar alunan ayat suci Al-Quran yang dibaca oleh para qurra’.

Misalnya, Melek Ahmed Pasha (Pemerintah Tertinggi Uthmaniyyah 1650 – 1651) sepertimana yang dinukilkan Evliya Çelebi dalam buku “Book of Travels” , pada awal bulan Ramadhan, beliau mengagihkan barang-barang berharga seperti senjata, baju-baju besi, pakaian mewah, pasu dan tembikar, pedang-pedang, untaian biji tasbih, musket (senapang) yang kesemuanya dikeluarkan dari hartanya untuk dihadiahkan kepada pegawai (aga) ataupun hamba-hamba.

Mengunjungi bekas peninggalan Nabi Muhammad SAW

Sultan Uthmaniyyah juga terlibat dalam banyak tradisi lain dalam bulan Ramadhan. Misalnya, setiap hari ke-15 bulan itu, Sultan dan pembesar lain secara sulit akan mengunjungi barang-barang peninggalan Rasulullah SAW (mengambil berkat) seperti persalinan baginda, bendera perang, beberapa helai janggut, gigi dan juga tapak kaki baginda yang terlekap di kepingan batu yang disimpan dengan rapi dan penuh penghormatan.

Dan sebahagian tradisi-tradisi diatas kekal hidup sehingga zaman kini. Betapa Ramadhan membawa rahmat dan menyemai rasa keagungan kepada Tuhan dalam umat manusia.

RUJUKAN:

Daily Life in the Ottoman Empire by Mehrdad Kia

Ramadan In Ottoman Times – After Iftar Entertainment, Music & Light Illuminations. https://www.dimasharif.com/ramadan-in-ottoman-times/

Ramadan protocol in the Ottoman Empire. https://www.hurriyetdailynews.com/ramadan-protocol-in-the-ottoman-empire-69612

Artikel dikirimkan oleh Ed Shaimi untuk The Patriots.


Falsafah Ateism Teko Russel

Memandangkan
semua orang nak buka kotak pandora semenjak-menjak ni, maka saya mengambil
keputusan untuk buka kotak pandora pergelutan falsafah theisme (Ketuhanan)
melawan atheisme (tanpa Tuhan). Hal ini juga disebabkan saya melihat masyarakat
kita yang apabila berdebat dengan golongan atheist, seringkali menggunapakai
hujah yang buat saya naik cringe. Geli woi. Anda ingat atheist ni
bangang-bangang macam budak wechat ke apa?

Oh
ya, saya tak bertanggungjawab terhadap sebarang permasalahan yang muncul dalam
minda anda setelah mengikuti siri-siri falsafah atheisme. Anda yang baca, anda
yang tanggung.

TEKO
RUSSELL

Sebelum
kita menganjak jauh, saya ingin terangkan dahulu berkenaan dogma falsafah.
Kita, sekurang-kurangnya mempunyai tiga persoalan akar yang hingga sekarang
masih membelenggu dunia ilmu secara keseluruhannya.

1)
Dari mana kita datang?
2) Kenapa kita di sini?
3) Ke mana kita akan pergi?

Tak
kisahlah dari sudut pandangan mana yang anda guna, kita masih tak dapat
menyelesaikan permasalahan ini, sejak zaman peradaban tertua manusia hinggalah
sekarang. Falsafah Ketuhanan juga tak terlepas daripada belenggu ini. Manusia
telah memikirkan pelbagai kaedah untuk menyelesaikan permasalahan ini melalui
spektrum falsafah theisme, dan secara tak sengaja telah melahirkan
permasalahan-masalahan baharu. Sebagai contoh:

1)
Wujudkah Tuhan?
2) Sekiranya wujud, siapakah/apakah Tuhan itu?
3) Adakah Tuhan itu, sekadar sang Pencipta (creator) atau sang Penjaga
(sustainer)?

Sekitar
tahun 1950-an, seorang ahli falsafah dan pakar matematik tersohor dunia,
Bertrand Russell telah menulis sebuah makalah berkenaan kewujudan Tuhan.
Penjelasan pendeknya adalah seperti ini:

Katakanlah, saya mengutarakan bahawa di antara Bumi dan Marikh, terdapat sebuah teko yang sangat halus mengelilingi matahari persis sebuah planet. Sudah pasti, anda akan berhujah kembali, “Mustahil! Kalau ada, buktikanlah!”

Maka,
beban hujah tu jatuh kepada saya. Walau bagaimanapun, sifat teko berkenaan yang
aneh, yakni halus dan tak mampu dikesan oleh peralatan saintifik, maka kita tak
boleh nak kata teko tu tak wujud waima wujud. Saya yang atheist tak boleh nak
buktikan teko tu wujud, anda yang theist pula tak boleh buktikan teko tu tak
wujud. Jadi, teko ni wujud ke tak?

Sekarang, saya naikkan aras permasalahan ni ke arah tinggi sedikit. Perhatikan ayat-ayat selepas ini dengan cermat. Katakanlah, kewujudan teko ni sudah di sebut berulang kali dalam teks purba dan inskripsi agama di seluruh dunia, dan masalah kewujudan teko ni masih tak dapat ditentukan sama ada wujud atau tak sebagaimana di atas. Takkah teko ini sudah sama taraf dengan kewujudan Tuhan? Ya lah, Tuhan pun disebut berulang kali dalam teks agama, tapi kita masih tak dapat tentukan Tuhan ni wujud atau tak.

Dalam kata lain, Tuhan dan teko Russell ni sama. Entah wujud ke tak pun tak tahu. Maka, inilah persoalan pertama yang saya sebut di atas. Wujudkah Tuhan? Russell menyebut paradoks ni sudah cukup untuk membuktikan betapa absurd-nya soal kewujudan Tuhan. Odin, Yahweh, Allah, teko Russell, semuanya sama. Why the hell do we have all these sky daddies mythologies all around the world?

Namun,
saya sendiri merasakan paradoks teko Russell ni mempunyai kelemahan. Kelemahan
pertama ialah, benda ni sebenarnya menjawab ke tak permasalahan Tuhan ni wujud
atau tak? Kelemahan kedua ialah, benda ni sebenarnya sudah dijawab oleh seorang
ahli falsafah, lebih seribu tahun sebelum tu.

Maka,
Socrates pun melangkah masuk! Menerusi catatan Plato, beliau ada menerangkan
konsep ‘bentuk’ (forms). Seluruh benda yang wujud di alam realiti ini hanyalah
bayangan kepada ‘bentuk’ sebenar yang mutlak. Secara mudahnya, benda yang kita
rasa cantik itu hanyalah sekadar bayangan kepada ‘bentuk tercantik’. Perkara
ini dijelaskan dalam ‘analogi manusia gua’ dalam karya Republik oleh Plato.
Bagi menerangkan konsep ‘bentuk’ dengan lebih mudah, saya akan berikan satu
analogi moden.

Π.
Ini ialah simbol pi, pemalar tetap bagi nisbah bulatan. Tak kisah kecil ke
besar bulatan tu, nisbah dia tetap akan sama. Nilai pi yang selalu kita gunakan
ialah 3.142, tapi itu bukanlah nilai sebenarnya. Nombor pi, sebagaimana nombor
infiniti, adalah tak berpenghujung:

Lebih
1000 nombor tertulis dan masih tak lengkap! Hangpa tulis la nombor penuh pi ni,
sampai kiamat pun takkan habis. Jadi, nombor sebenar pi ni wujud ke tak?

Inilah konsep ‘bentuk’ oleh Plato. Setiap benda ni hanyalah bayangan terhadap ‘bentuk mutlak’. Namun, disebabkan keadaan realiti dan juga keupayaan kita, ‘bentuk mutlak’ ni gagal untuk difahami. Kita tahu, nombor pi ni wujud (22/7 ialah nombor alternatif pi mutlak), tapi kita takkan dapat nombor penuh pi secara sekuen (3.142….).

Nombor 3.142 ini hanyalah bayangan kepada nombor pi yang sebenar, yang melampaui infiniti jumlah nombornya. Begitu juga dengan nilai-nilai matematik lain yang ada. Contohnya, tinggi saya ialah 170 cm, tapi adakah itu nilai yang sebenar-benarnya? Macam mana kalau nilai sebenarnya ialah 170.0000000000000001 cm? Anda faham apa yang saya cuba terangkan?

Sebagaimana
nombor pi, Tuhan ni wujud, tapi tak mampu difahami oleh akal kita. Segala dan
semua benda yang ada di dunia ini, yang cantik, yang kuat, yang besar, adalah
jelmaan kepada ‘bentuk mutlak’ Tuhan yang maha Besar! God the Omnipotent.

Tapi
tu la, macam teko Russell, konsep ‘bentuk’ ni pun bermasalah.
.
.
.
.
.
.
.
Ya, Tuhan tu wujud, tapi Tuhan mana? (Soalan kedua).

Haa
sudah! Soalan yang sama berulang.


Warga Asing Lempar Objek Protes PKPD

Semua sedia maklum terdapat tiga lokasi di Kuala Lumpur yang dikenakan Perintah Kawalan Pergerakan Dipertingkatkan (PKPD) iaitu Menara Plaza City One di Jalan Munshi Abdullah, Selangor Mansion dan Malayan Mansion di Jalan Masjid India. PKPD di Menara Plaza City One dikuatkuasakan pada 31 Mac lalu manakala PKPD di dua kawasan yang dinyatakan dikuatkuasakan sejak 8 April lalu.

PKPD dilaksanakan bagi mengekang pertambahan kes Covid-19 yang berlaku di tiga kawasan berkenaan seperti mana yang dibuat di Sungai Lui, Hulu Langat dan Kampung Dato’ Ibrahim Majid and Bandar Baharu Dato’ Ibrahim Majid, Simpang Renggam. Keadaan ini menyaksikan polis dan tentera berkawal selama 24 jam dan akses keluar masuk kawasan berkenaan dikawal ketat.

Di sebalik usaha bersungguh-sungguh pasukan keselamatan dan petugas-petugas barisan hadapan semasa PKPD, ada pihak yang tidak berpuas hati sehingga sanggup membaling sampah dan bungkusan plastik air kencing terhadap mereka. Perkara ini dikatakan berlaku di Menara Plaza City One, Malayan Mansion dan Selangor Mansion.

Sikap biadab penghuni warga asing itu sebenarnya sudah ketara sejak peringkat awal pelaksanaan PKPD dipercayai tidak berpuas hati terhadap perintah berkenaan dan berdepan masalah mendapatkan bekalan makanan.

“Bukan saja-saja askar pakai helmet ketika berkawal di bangunan-bangunan kediaman itu. Jika kita lihat ketika kawalan sekatan jalan raya, askar tak pakai helmet pun, hanya pakai beret.

“Pakai helmet sebab nak elak daripada kena benda yang dibaling dari atas. Bawang putih pun dibaling dari dalam rumah. Jadi kita tak dapat kenal pasti dari unit mana,” kata satu sumber yang tidak dikenali kepada Sinar Harian.

Bagaimanapun, keadaan kini semakin terkawal setelah penghuni akur dengan sikap tegas yang diamalkan oleh petugas keselamatan ketika berkawal. Penghuni-penghuni juga tidak sepatutnya memprotes kerana mereka kini turut dibekalkan dengan bekalan makanan yang diatur oleh pihak kerajaan dan badan-badan kebajikan.

Kisah ini kemudiannya diulas oleh Panglima Angkatan Tentera Malaysia, Jeneral Tan Sri Affendi Buang. Beliau bagaimanapun menafikan perkara tersebut berlaku sambil berkata, “Pihak ATM hanya memakai helmet (topi keledar) untuk tempat yang diisytiharkan sebagai kawasan Perintah Kawalan Pergerakan Diperketatkan (PKPD) manakala di tempat lain adalah seperti biasa.”

Walaupun kisah ini dinafikan berlaku tetapi sekiranya benar berlaku, maka ia sudah pasti mengundang kemarahan ramai yang menyifatkan tindakan biadab ini seolah-olah tidak menghargai pengorbanan yang dibuat pihak keselamatan dan petugas barisan hadapan.

Tidak terkejut kerana sikap sedar tidak diuntung ini juga, kelompok warga asing yang melakukan perkara sebegitu bakal berdepan tindakan undang-undang termasuk berpotensi diusir dari negara ini selepas tamat tempoh PKP/PKPD. Ini kerana dalam situasi PKP dan PKPD yang dihadapi mereka, kepatuhan seharusnya menjadi keutamaan demi mengelak penularan Covid-19.

Dan usah terkejut kerana sikap biadab mereka ini juga, ia memarakkan lagi sentimen masyarakat tempatan yang sudah muak dengan kehadiran warga asing dan menggesa bilangan mereka dihadkan demi kesejahteraan mereka.

RUJUKAN:

Malaysiakini. (2020). ‘Laporan askar pakai topi keledar elak air kencing tak benar’. https://m.malaysiakini.com/news/519885

Hairom, Nurhidayah. (2020). Askar pakai helmet, elak air kencing warga asing!. Sinar Harian. https://www.sinarharian.com.my/article/78238/KHAS/Koronavirus/Askar-pakai-helmet-elak-air-kencing-warga-asing!


Nagara Rimba Nusa: Konsep Ibu Kota Indonesia Yang Baru Di Kalimantan

Presiden Indonesia yang ke-7, Presiden Joko Widodo telah mengumumkan projek pembangunan bandar berskala mega baharu yang dikenali sebagai Nagara Rimba Nusa. Projek itu bertujuan untuk mengalihkan ibu kota pentadbiran negara Indonesia yang terletak di wilayah Jakarta, Pulau Jawa ke wilayah Kalimantan Timur, Pulau Borneo.

Pembangunan yang menelan belanja sehingga 500 Trilion Rupiah atau USD $33 Bilion itu bakal menjadi ‘game changer’ baharu buat Indonesia, lebih-lebih lagi apabila pusat pentadbirannya bakal berada di ‘titik tengah’ yang strategik; khasnya dalam menghubungkan ribuan pulau yang berada di bawah jurisdiksi negara gergasi Asia dan ASEAN itu.

Projek itu dikatakan bakal didanai secara bersama oleh kerajaan Indonesia menerusi Anggaran Pendapatan dan Belanja Negara (APBN), Kerjasama Pemerintah dan Badan Usaha (KPBU) dan pihak swasta.

Berdasarkan laporan BBC Indonesia; APBN dikatakan akan membiayai kira-kira 20% daripada nilaian keseluruhan pembangunan ibu kota negara itu, dengan anggaran kos sebanyak 100 Trilion Rupiah atau RM 28.4 Bilion.

Dari sudut pandang konsep reka bentuk pembangunan, pada tahun 2019; kerajaan Indonesia telah menobatkan pasukan Urban+ yang membawa pelan bernama ‘Nagara Rimba Nusa’ sebagai pemenang pertama di dalam pertandingan ‘design concept’ yang telah dianjurkan oleh Kementerian Pekerjaan Buruh dan Perumahan Rakyat (PUPR).

Pembikinan konsep rekaan yang diketuai oleh Sibarani Sofian selaku pengasas dan pengarah syarikat Urban+, dikatakan menepati tiga kriteria utama yang telah ditetapkan oleh penganjur.

Antara kriteria yang ditetapkan adalah; konsep itu harus meletakkan Ibu Kota Negara (IKN) baharu sebagai lambang identiti Bangsa Indonesia yang maju, selain pembinaan bandar yang mesra alam sekitar (environmental-friendly) dan dilengkapi dengan elemen-elemen futuristik yang bercirikan masa hadapan.
Baru-baru ini, iaitu pada 2 April 2021; Presiden Jokowi menerusi laman Facebook rasminya; telah memuat naik sebuah klip video berdurasi dua minit tujuh saat yang memaparkan rekabentuk awal ibu kota baharu negara itu.

Walaupun video itu hanyalah bersifat ‘pra-design’, ianya amat jelas kelihatan hala tuju kerja-kerja pembinaan ‘super-modern’ yang bersulamkan falsafah kenegaraan Indonesia.

Walau bagaimanapun, projek berskala mega yang strategik ini juga tidak terlepas daripada sebarang kritikan.

Kritikan itu datang daripada pelbagai pihak, khasnya pemimpin-pemimpin politik daripada parti pembangkang termasuk para ilmuwan dan sebilangan rakyat negara itu.
Rata-rata pengkritik yang mengkritik, meminta agar projek itu ditangguhkan seketika; setidaknya sehingga pandemik Covid-19 dapat dikawal dengan baik.

Projek itu masih berada di dalam fasa perancangan, yang mana Kerajaan Indonesia pimpinan Presiden Jokowi dilaporkan belum membentangkan Rang Undang-Undang khas berkait pembangunan projek itu di Dewan Perwakilan Rakyat (DPR) untuk dibahas secara tuntas oleh sejumlah 575 orang Ahli Dewan.

Pun begitu, perbahasan itu dijangka tidak memberikan masalah buat Presiden Jokowi memandangkan kerajaan pimpinannya memiliki sokongan lebih daripada 2 per 3 Ahli Dewan DPR iaitu; 471 kerusi berbanding 104 ahli parti pembangkang.

Mungkin ramai dalam kalangan kita tertanya-tanya, apakah pemindahan ibu negara Indonesia itu dibuat atas tujuan strategik semata-mata ataupun terdapat beberapa alasan penting lain yang tidak dapat dielakkan?

Menurut Jokowi, pemindahan itu adalah suatu keputusan yang amat mendesak.

Selain kedudukan ibu negara baharu yang strategik, pemilihan wilayah Kalimantan Timur itu dibuat atas faktor keadaan geografi yang tidak memihak kepada Jakarta, khasnya berkait dengan isu bencana alam dan kepadatan semasa dengan lebih 10 juta populasi.

Seperti yang kita sedia maklum, pakar alam sekitar sebelum ini telah memberikan amaran bahaya kepada Indonesia; kira-kira 1 per 3 kawasan bandaraya itu bakal tenggelam menjelang tahun 2050. Situasi ini diburukkan lagi dengan keadaan fasiliti yang tidak seimbang, kesan daripada pembangunan pesat yang tidak terkawal.
Atas keterdesakan itu, kerajaan Indonesia pernah merencanakan beberapa projek penampan bagi melindungi wilayah Jakarta; antaranya projek pembinaan pulau buatan di teluk Jakarta dan pembinaan tembok besar di kawasan tepi pantai yang dianggar bernilai sebanyak USD $40 Bilion.

Namun projek seumpama itu dilihat sebagai tidak ‘relevan’ memandangkan projek pembinaan tembok konkrit penghadang yang telah dibina di kawasan kejiranan berisiko tinggi sejak beberapa tahun lalu tidak memberikan petunjuk positif.

Oleh hal yang demikian, pemindahan ibu kota adalah alternatif terbaik yang ada setelah mengambil kira pelbagai sudut.

Semestinya pemindahan ibu negara Indonesia bakal memberikan kesan ke atas Malaysia, khasnya melibatkan wilayah Sarawak dan Sabah seperti mana yang diperkatakan oleh penganalisis politik, Prof Madya Dr Hamidin Hamid. Beliau takrifkan senario itu sebagai ‘satu magnet yang amat kuat dalam konteks serantau’.
Sisi positifnya, wilayah Sarawak dan Sabah akan menerima ‘tempias’ daripada limpahan kepesatan aktiviti ekonomi yang bakal berlaku di kepulauan Borneo.


Perjuangan Vietnam Melawan Penjajahan China

Apabila membaca sejarah Vietnam, negara ini seperti
‘China di Asia Tengara’ kerana teramat banyak dinasti yang bergilir memerintah
Vietnam sejak Zaman Besi lagi. Perang sivil juga kerap berlaku setanding Zaman Tiga
Kerajaan China namun perang sivil Vietnam ini tidaklah sepopular yang disangka.

Pada 111 SM, Empayar dinasti Han menggulingkan
kerajaan Nam Việt (Vietnam yang diperintah oleh dinasti kuno bernama Triệu) dan
membahagikan tanah Vietnam kepada 3 negeri: Giao Chỉ (kawasan delta Red River),
Cửu Chân dan Nhật Nam. Walaupun Vietnam diambil alih pemerintahannya kepada
para gabenor dan pegawai atasan China, namun para bangsawan Vietnam masih
berkhidmat untuk urusan pentadbiran dan hal ehwal kaum mereka.

Pada 40 M, pasangan adik-beradik perempuan Trưng
(Trưng Sisters) melakukan pemberontakan bagi melawan Empayar Han dengan
menggulingkan pemerintahan gabenor bernama Su Dung, sekaligus dapat merampas
kembali 65 buah daerah dari tangan Han. Trưng Trắc, kakak dari adik beradik
Trưng melantik dirinya menjadi Ratu Trưng Nữ manakala adiknya iaitu Trưng Nhị
menjadi pegawai pentadbir kerajaan baru mereka.

3 tahun memerintah, Maharaja Guangwu dari Empayar Han
menghantar jeneral terhandal, Ma Yuan dan tenteranya untuk mematahkan
pemberontakan Vietnam. Setelah lama berperang, Ma Yuan berjaya menghentikan
pemberontakan itu. Atas kekalahan para pemberontak Vietnam, adik-beradik Trưng
membunuh diri dengan melemaskan diri di Sungai Hat Giang bagi mengelakkan
mereka ditangkap tentera Han. Pengorbanan adik-beradik ini menjadikan mereka
sebagai srikandi nasionalisme bagi wanita Vietnam.

Bagi mengelak sebarang pemberontakan Vietnam berlaku di masa akan datang, jeneral Ma Yuan bertindak menghapuskan segala tradisi dan budaya Vietnam dan memaksa orang Vietnam untuk mendalami budaya China. Maharaja China dari dinasti seterusnya berusaha menghapuskan kuasa para bangsawan Vietnam dengan menghantar mereka ke China untuk mempelajari politik dan budaya China.

Gabenor wilayah Wu iaitu Shi Xie dihantar oleh
pentadbir Empayar Han ke tanah Vietnam pada 187 M untuk memerintah di sana
dengan jawatan sebagai panglima perang selama 40 tahun. Pada tahun 225,
pemberontakan sekali lagi bangkit dipimpin oleh srikandi bernama Triệu Thị
Trinh yang terkenal dengan nama Lady Triệu. 23 tahun Lady Triệu berjuang,
akhirnya pemberontakannya dihentikan oleh tentera China dan dia terjun ke
sungai bagi mengelak dirinya ditangkap.

Pada tahun 554, China berhadapan lagi dengan
pemberontakan oleh bekas pegawai daerah bernama Lý Bôn dan pewarisnya iaitu Triệu
Quang Phục, kemudian berjaya menghalau tentera China. Lý Bôn menubuhkan dinasti
baru iaitu Dinasti Lý Awal dan menamakan tanah yang ditakluknya sebagai Vạn
Xuân yang bermaksud ‘musim bunga berkekalan’. Tahun 602 adalah tahun terakhir
pemerintahan Dinasti Lý Awal kerana Dinasti Sui China telah berjaya
menggulingkannya.

Sekian lama China memiliki Vietnam, pada tahun 905 puak Khúc bersama seorang pegawai daerah utara Vietnam, Dương Đình Nghệ berjaya menakluk keseluruhan Vietnam dan menjadikannya sebagai kerajaan autonomi dalam usaha memerdekakan Vietnam dari kekuasaan China.

Tahun 938, kerajaan Han Selatan menghantar tenteranya untuk kempen menakluk Vietnam. Ngô Quyền iaitu menantu Dương Đình Nghệ berjaya menumpaskan bala tentera Han Selatan dalam Perang Bạch Đằng. Dari kemenangan Ngô Quyền, berakhirnya hampir 1,000 tahun penguasaan China terhadap Vietnam dan beliau menubuhkan Dinasti Ngô dan melantik dirinya sebagai maharaja Vietnam, seterusnya bermulanya era kemerdekaan Vietnam.

Walau bagaimanapun, China tidak berputus asa lagi
untuk memiliki Vietnam. Pada 979, Raja Đinh Tiên Hoàng (pemerintah dari Dinasti
Đinh) dan pewaris puteranya telah dibunuh, meninggalkan putera bongsu Đinh Toàn
yang berusia 6 tahun sebagai pewaris tunggal dinasti ayahandanya. Apabila
peristiwa ini diketahui oleh maharaja Dinasti Song dari China, baginda
menghantar bala tentera menawan Vietnam. Risau akan kemaraan tentera Song,
komander perang iaitu Lê Hoàn lekas mengambil takhta dan menubuhkan dinasti
baru bernama Lê Awal. Kemudian baginda bersama tentera Vietnam berjaya menyekat
kemaraan tentera Song dengan pembunuhan komandernya. Sekali lagi Dinasti Song
China gagal menguasai Vietnam.

Masuk ke Dinasti Lý (1009 – 1225), perang dinasti Song – Lý berlangsung pada 1075. Tentera Lý menyediakan bala tentera seramai 100, 000 orang untuk hadapi sebarang invasi China bakal berlaku. Keputusannya, tentera Lý berjaya tumpaskan 3 pasukan tentera Song yang berpusat di tiga buah negeri China. Setahun kemudian, Song membalas dendam atas kekalahannya namun serangannya masih dapat dipatahkan di kawasan Sungai Như Nguyệt yang bertempat di negeri Bắc Ninh.Akhirnya kedua-dua kuasa ini melakukan gencatan senjata.

Ketika Dinasti Trần (1225 – 1400) berlangsung, China berada dalam kekuasaan kaum Mongol dan menubuhkan Dinasti Yuan. Ketika pemerintahan Kublai Khan, mereka mengadakan kempen penaklukan terhadap Vietnam atau Annam. Kekuatan tentera Mongol amat besar dengan jumlah sekitar 300,000 hingga 500,000 orang.

Sudah tentu mereka mudah menakluk Vietnam namun tentera Trần bijak mengatasi lawannya. Tentera Trần mengosongkan kota yang biasa tentera Mongol jadikan sebagai medan perang dan memaksa musuh berlawan di kawasan paya dan sungai. Akibat dari peperangan ini, tentera Mongol sengsara dihinggap penyakit tropika dan dijarah teruk oleh tentera Trần. Tahun 1288, tentera Trần berjaya menghalau tentera Mongol dalam Perang Bạch Đằng.

Pada 1407, Dinasti Ming di China muncul menakluk
Vietnam yang diperintah oleh dinasti Hồ (1400 – 1407) bagi membantu kerabat
diraja Trần kembalikan takhtanya. Namun, tiada siapa pewaris yang layak
meneruskan Dinasti Trần, jadi Vietnam diserap masuk menjadi salah satu negeri
Ming.

Pada 1418, seorang petani kaya bernama Lê Lợi memulakan kebangkitan rakyat Lam Sơn (negeri kediamannya) menentang tentera Ming. Dari kebangkitan itu, para pemberontak berjaya mara ke utara dan membedil Hanoi yang dijajah oleh Ming.

Ibu kota Ming menghantar bantuan ketenteraan namun Lê Lợi bijak membatalkan bantuan tersebut dengan perang gerila sehingga membunuh komander Ming bernama Liu Shan. Atas kekalahan teruk Ming di Hanoi, tenteranya menyerah kalah. Tahun 1428, Lê Lợi diangkat menjadi raja baru menubuhkan Dinasti Hậu Lê.

Sejak kegagalan Ming pertahankan jajahan Vietnam, tiada lagi kempen penaklukan dari China. Vietnam di akhir pemerintahan dinasti iaitu Dinasti Nguyễn jatuh di tangan penjajah Perancis dan menjadikan Vietnam sebagai Indochina, tanah koloni Perancis.

RUJUKAN:

Coedes, G.; Cœdès, George (1966). “The Making of South East Asia”. University of California Press

Dardess, John W. (2012). Ming China, 1368–1644: A
Concise History of a Resilient Empire. Rowman & Littlefield. ISBN
1442204907. Retrieved 6 May 2019.

Forbes, Andrew, and Henley, David: Vietnam Past and
Present: The North (History of Hanoi and Tonkin). Chiang Mai. Cognoscenti
Books, 2012.

Kiernan, Ben (2017). Viet Nam: A History from
Earliest Times to the Present. Oxford University Press.

Taylor, Keith Weller (1991). “The Birth of Vietnam”. University of California Press


Benarkah Hak Melayu-Bumiputera Sudah Ketinggalan Zaman?

Soalan penentang hak kaum Bumiputera:

“Hak Bumiputera sangat lapuk pada tahun 2019 ini, amat menyedihkan anda tidak tahu ketidakadilan yang dialami oleh kaum bukan Bumi di negara ini. Mungkin, jika anda bertanya dan berbual dengan kawan-kawan bukan Bumi anda atau ‘google’ isu-isu ini anda tidak akan bertanya ‘Hak-hak apakah yang kaum bukan Bumi tidak ada seperti kaum Bumi?”.

Jawapan:

Adakah anda mengandaikan bahawa kami semua pendokong Hak-hak Bumiputera ini langsung tidak ada kawan ‘non-bumi’ ataupun tidak langsung peduli untuk membaca dan mengkaji tentang isu ini?

“Bumi rights are outdated for 2018”

Kami tidak bersetuju. TITIK.

Kerana ianya adalah amat penting bagi kita untuk baca dan kaji dengan lebih terperinci akan isu ini yang mana jauh lebih baik daripada sekadar mendakwa bahawa ada golongan yang telah di “brainwashed” untuk mengatakan bahawa mereka lebih layak memiliki kelebihan atau ‘special privy’ hanya kerana telah dilahirkan dalam kalangan bangsa-bangsa tertentu.

Kerana sesungguhnya kenyataan tersebut adalah lebih memudaratkan kepada semua pihak.

Anda harus ketahui, apabila kolonial British menguasi negara kita dahulu, polisi-polisi mereka sebenarnya telah mengeksploit populasi kaum pribumi, yang mana ianya telah mengakibatkan kaum pribumi ketinggalan untuk mencapai ‘playing field’ yang sama dan adil seperti kaum-kaum lain.

Maka ‘Hak Bumiputera’ ini secara mudahnya adalah sebuah bentuk ‘affirmative action’ untuk membantu kaum Bumiputera (Melayu, Orang Asli, Sabah dan Sarawak Bumiputera) untuk kembali mencapai ‘playing field’ yang sama seperti kaum-kaum dalam bidang ekonomi dan pendidikan.

Hal ini adalah kerana secara purata, penduduk pribumi mendapat gaji yang lebih sedikit, pemilikan tanah yang jauh ketinggalan dan hanya ada ‘sejemput’ pegangan ekuiti di dalam negara ini berbanding dengan kaum yang lain (Khalid, 2014)

Mengapakah perkara ini boleh berlaku?

Ini adalah kerana ianya ‘rooted back’ kepada zaman British dahulu,

Kerana di zaman kolonial tersebut, kaum pribumi telah dilarang untuk menceburi atau maju dalam bidang ekonomi dan pendidikan disebabkan polisi kolonial itu sendiri.

Sebagai contoh, dalam bidang pendidikan, Setiausaha British untuk Negeri-Negeri Melayu Bersekutu (FMS) telah berkata yang pendidikan untuk orang Melayu mestilah berorientasikan ‘rural’ aka ‘kekampungan’ sahaja. Memetik kata-kata beliau:

“Make the son of the fisherman or a peasant a more intelligent fisherman or peasant than his father had been…” (Snodgrass, dipetik Khalid 2014: 55-6).

Menjadikan keadaan lebih keruh adalah apabila berlakunya ketidakstabilan populasi ataupun demografi penduduk Malaya pada ketika itu.

Di mana populasi bukan pribumi telah mengatasi pribumi. Sebagai contoh, pada tahun 1950 di Kuala Lumpur populasi orang Melayu hanya 24,399 orang sahaja berbanding populasi orang Cina 122,699 dan populasi orang India 35,805 (Arrifin, via Ibrahim 2015: 30).

‘Flash forward’, pada tahun 1957, populasi bukan pribumi seluruh Malaya mengatasi populasi kaum pribumi dan pernah menjadi majoriti (50.2%) pada masa itu (Ibrahim 2015: 3).

Maka apabila tercetusnya peristiwa hitam 13 Mei 1969, kerajaan ketika itu telah sedar bahawa salah satu faktor tercetusnya rusuhan kaum 13 Mei itu adalah disebabkan oleh kadar kemiskinan yang tinggi dalam kalangan rakyat Malaysia.

Oleh hak yang demikian, Dasar Ekonomi Baru (DEB) telah diperkenalkan untuk mencari penyelesaian kemelut berkenaan di mana ia dirangka dengan tujuan utama untuk membasmi kemiskinan tanpa mengira bangsa dan agama.

Pada tahun 1969, 50% populasi Malaysia hidup dalam kemiskinan. Namun, lama kelamaan kadar kemiskinan telah menurun kepada 3.8% pada tahun 2009 (Gomez dan Saravanamuttu 2013: 33, dan Faizli 2013: 63) dan akhirnya kepada 0.4% pada tahun 2015 (The World Bank 2018).

Maka mudah fahamnya, jika anda boleh ‘buka’ pemikiran anda, sesungguhnya anda akan dapati bahawa ‘Hak Bumiputera’ daripada DEB ini sebenarnya bukanlah bentuk ‘race supremacy’ tetapi merupakan bentuk ‘Affirmative Action’ atau Tindakan Afirmatif.

Jadinya apabila kita berhujah bahawanya ianya adalah ‘outdated’ atau lapuk ianya adalah sesuatu yang tidak benar.

Tambahan pula tahukah anda beberapa buah negara lain juga sebenarnya telah mengambil tindakan afirmatif Malaysia sebagai sebuah model rujukan sosio-ekonomi di negara mereka sendiri.

Contohnya di Afrika Selatan, di mana kerajaan Afrika Selatan di bawah pemerintahan Thabo Embeki melancarkan polisi Broad-Based Black Economic Empowerment (B-BBE) pada tahun 1999.

Persis Malaysia, kaum pribumi di sana walaupun merupakan majoriti dari segi populasi, namun mereka adalah minoriti dari segi pendidikan dan ekonomi. Adakah B-BBE lapuk? Wajarkah kerajaan Afrika Selatan mansuhkan B-BBE dengan alasan itu?

Sahabat semua, ketahuilah bahawa DEB hanya berumur 47 tahun dan tidak boleh menterbalikkan impak kolonialisme selama 100 tahun lebih dalam jangka masa yang pendek.

Janganlah anda ‘serkap jarang’ dengan memandang seandainya dengan adanya Hak Bumiputera, semua Bumiputera itu tiba-tiba kaya-raya dan hidup mewah.

Dan jika anda tidak berpuas hati kerana ada sesetengah ‘privy’ tersebut nampak seperti tidak adil dan menekan kaum anda contohnya isu kuota dalam pendidikan, ingin kami ingatkan kepada anda bahawa kuota ini sudah dimansuhkan seawal tahun 2003 dan digantikan dengan sistem meritokrasi.

Sejurus pengenalan sistem meritokrasi ini, kemasukan kaum bukan Bumi dalam IPTA telah meningkat tinggi daripada kaum Bumiputera sendiri.

Di mana pada tahun 2004 sahaja, kemasukan kaum India dan Cina telah meningkat sebanyak 46% dan 36% manakala kemasukan kaum Bumi hanya meningkat sebanyak 10% sahaja (Khalid 2014: 169).

Jadinya jikalau anda rasa Hak Bumiputera ini telah lapuk dan harus dimansuhkan, tolong cadangkan satu lagi kompromi sosial supaya ia tidak akan menjejaskan Perlembagaan.

Dan jangan andaikan bahawa kami golongan pendokong Hak Bumiputera tidak pernah peduli mengenai kaum bukan Bumi yang juga hidup dalam kemiskinan atau fikir yang polisi Hak Bumiputera ini juga adalah 100% sempurna.

Hak Bumiputera itu sudah pastinya ada ‘loopholes’ yang tersendiri dan ada tangan-tangan jahat yang telah merakus rompak menggunakan namanya, itu kita kena akui tapi itu perlu diperbincangkan dengan panjang lebar di dalam perbincangan yang lain.

Akhir sekali, mohon rajinkan diri anda untuk rujuk juga kepada perangkaan-perangkaan seperti – Pendapatan Isi Rumah Kasar Bulanan dan juga Pendapatan Isi Rumah Mengikut Kumpulan Pendapatan (1970-2016) dan cuba perhatikan data berkaitan etnik.

Hadamkan, then we talk about “outdated”.

Nasihat kami,

Jangan pernah lupa bahawa ‘Kesaksamaan’ (Equility) tidak semestinya mengenai segalanya harus sama, tetapi yang lebih baik adalah apabila kita juga mengakui akan aspek keperluan, keinginan, perbezaan, kelemahan, dan kekuatan pelbagai komuniti lebih-lebih lagi dalam konteks Malaysia yang mempunyai kelpelbagaian masyarakat merentasi kaum, budaya dan agama.

*Artikel ini merupakan satu rumusan sahaja dan tidak menghuraikan fakta-fakta dengan lebih terperinci. Para pembaca disarankan membaca rujukan yang diberikan di bahagian ‘Bacaan lanjut’. Buku The Colour of Inequality disarankan baca dulu kerana mudah difahami kemudian diikuti The New Economic Policy in Malaysia: Affirmative Action, Ethnic Inequalities and Social Justice yang menjelaskan kelemahan-kelemahan Dasar Ekonomi Baru dan kritikan ke atas polisi ini.

Bacaan lanjut:

1) Khalid, M.A. (2014) The Colour of Inequality. MPH Publishing: Petaling Jaya.

2) Ibrahim, A.R. (2015) 13 Mei 1969 Di Kuala Lumpur. Dewan Bahasa dan Pustaka: Kuala Lumpur.

3) Gomez, E.T., Saravanamuttu, J. et.al (2013) The New Economic Policy in Malaysia: Affirmative Action, Ethnic Inequalities and Social Justice. National University of Singapore: Singapore.

4) Fazli, A.A. (2014) Rich Malaysia, Poor Malaysians: Essays on Energy, Economy, and Education. Gerak Budaya Enterprise: Petaling Jaya.

5) The World Bank (2016) ‘Poverty headcount ratio at national poverty lines (% of population)’. The World Bank. 2016 available from <https://data.worldbank.org/country/malaysia> [21 August 2018]

Rujukan:

Pendapatan Isi Rumah Kasar Bulanan Penengah Mengikut Kumpulan Etnik, Strata dan Negeri, Malaysia, 1970-2016
https://goo.gl/i19q7F

Pendapatan Isi Rumah Kasar Bulanan Purata Bagi Kumpulan Isi Rumah 20% Tertinggi, 40% Pertengahan dan 40% Terendah Mengikut Kumpulan Etnik dan Strata, Malaysia, 1970-2016
https://goo.gl/15ykEa

p/s: Alang-alang, bercerita pasal Hak Bumiputera, den mohon kawan-kawan yang lain, tolong sign petition bantahan ratifikasi ICERD ini di sini:

>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU


Impak Ekonomi Perlumbaan Kejuaraan Liga Perdana Inggeris

Musim ini, kita melihat persaingan sengit juara bertahan Manchester City dan Liverpool untuk mendapatkan gelaran kejuaraan Liga Perdana Inggeris. Kala kita sibuk bersorak dan mempertimbang peluang pasukan kegemaran menang liga atau tidak, ia sebenarnya menjadi pencetus kepada pertumbuhan ekonomi sesebuah bandar.

Jadi jangan terkejut jika angka sebenar perlumbaan kejuaraan ini bukan bernilai tiga mata bagi setiap perlawanan tetapi 300 juta paun sterling. Ini berdasarkan satu laporan yang dikeluarkan badan pemikir Pusat Kajian Bisnes dan Ekonomi (CBER) dengan bandar yang menyaksikan perlumbaan ini akan mencatat pertumbuhan ekonomi sebanyak 1.1%.

Jika anda penyokong Manchester City (maaf, jiran bising Manchester United), maka bandaraya Manchester akan mendapat pulangan ekonomi sebanyak 220 juta paun sterling. Sementara bandaraya Liverpool pula mendapat pulangan 133 juta paun sterling jika The Reds berjaya menamatkan penantian kejuaraan selama 29 tahun. Perbezaan pulangan ini disebabkan oleh saiz ekonomi Manchester yang lebih besar dan City sendiri mempunyai stadium yang mempunyai kapasiti lebih besar berbanding Anfield.

CBER melihat pulangan ekonomi ini berlaku menerusi hasil perbelanjaan hari perlawanan terutama hasil jualan tiket dan cenderamata hari perlawanan. Jika penyokong tidak bertandang ke stadium sekalipun, mereka masih berbelanja di bandar kelab mereka berpangkalan dan ini juga menjana sentimen positif untuk pengguna berbelanja.

CBER turut melihat impak psikologi sesebuah kelab kepada penyokong. Berdasarkan kajian mereka, sesetengah penyokong melihat kejayaan atau kegagalan sesebuah kelab memberi kesan kepada pencapaian peribadi mereka. Dan sekiranya sesebuah kelab itu berjaya, ia berpotensi menaikkan tahap dopamin dan keyakinan seseorang. Ini menyebabkan mereka merasa lebih yakin untuk berbelanja dan makan angin.

Bagi menyokong analisis mereka, CBER turut melihat kedudukan akhir liga sejak tahun 1999 mempengaruhi pertumbuhan ekonomi bandar yang menjadi pangkalan tiga kelab yang menamatkan kedudukan tiga teratas. Hasilnya, wujud trend purata pertumbuhan sebanyak 1.1% apabila sesebuah kelab berjaya menjadi juara, naib juara dan tempat ketiga (kesemuanya merupakan slot automatik ke Liga Juara-Juara Eropah). Contoh mudah ialah Leicester City di mana perbelanjaan penduduk pada musim mereka bergelar juara bertambah sebanyak 224,000 paun dengan pertambahan perbelanjaan sebanyak 22.6 juta paun untuk sektor perhotelan.

Trend ini tidak terpakai kepada Liga Perdana Inggeris sahaja. Bagi negara-negara yang pernah sampai ke peringkat separuh akhir dan final Piala Dunia, pertumbuhan perbelanjaan pengguna pada tahun Piala Dunia bertambah sebanyak 4.5% berbanding 3.3% pada tahun sebelumnya. Ini didedahkan dalam satu kertas kajian yang dibentangkan Lloyds Bank.

SUMBER

Davies, Rob. (2019). The Guardian. Premier League race ‘worth hundreds of millions’ to home city. https://www.theguardian.com/business/2019/feb/25/premier-league-race-hundreds-millions-football-home-city


Pertempuran Leuctra: Mitos Sparta Kebal Berkecai

Pertempuran Leuctra yang berlaku pada tahun 371SM memberikan kemenangan muktamad buat Thebes ke atas Sparta sekaligus mengesahkan Thebes sebagai negara-kota paling dominan di Greece.

Kemenangan diraih menerusi percaturan taktikal yang mengagumkan lagi berani oleh panglima Thebes yang bernama Epaminondas. Taktikal-taktikal p3r4ngnya ini berjaya memukul pasukan hoplite Sparta dan menamatkan mitos kekebalan tentera Sparta yang mereka nikmati selama berkurun-kurun.

Di samping kesan susulannya, perincian tepat tentang pertempuran yang berlangsung di dataran Leuctra yang terletak berhampiran Thebes ini turut diperdebatkan dalam kalangan sejarahwan meskipun sumber terawal tentang pertempuran ini datang daripada Xenophon, yang berupaya mendatangkan saksi-saki bagi catatannya berkenaan pertempuran tersebut di dalam karyanya, Hellenika.

KONTEKS SEJARAH

Pada awal kurun ke-4 Sebelum Masihi, poleis atau negara-negara kota Yunani mencapai tempoh aman yang tidaklah secara menyeluruh setelah mereka menghadapi konflik yang timbul tenggelam selama sekurun. Namun sebaik sahaja Sparta menyeru agar Konfederasi Boeotia yang diketuai oleh Thebes dibubarkan, pep3r4ngan sekali lagi dilihat bakal tercetus.

Thebes menolak tuntutan Sparta dan reaksi sebegini tidaklah mengejutkan dan malah dijangka oleh Sparta sendiri yang sudah pun menggerakkan terlebih dahulu pasukan tenteranya yang mengambil kedudukan di semapdan barat Boeotia sebelum sempat Thebes memberikan maklum balas.

PASUKAN-PASUKAN TENTERA YANG DIHIMPUNKAN

Sparta dan sekutu-sekutunya dipimpin oleh Raja Cleombrotus. Pasukan tentera ini terdiri daripada empat divisi (morai) yang berjumlah seramai 2048 orang tentera. Daripada jumlah tersebut, 700 orang daripadanya adalah rakyat Sparta dari kelas hoplite. Selain itu, terdapat juga tambahan tentera seramai 9000 orang yang dibekalkan oleh sekutu-sekutu Sparta. Daripada keseluruhan 11 000 orang tentera ini, seramai 1000 orang adalah tentera berkuda.

Sebagai maklumat tambahan, setelah lebih sedekad berper4ng, semangat sekutu-sekutu Sparta besar kemungkinan sudah pun luntur bagi menghadapi konflik yang lebih lanjut.

Pasukan tentera Thebes ini turut mempunyai 600 orang kavalri yang dianggap sebagai antara yang terbaik di Greece pada waktu itu. Selain itu, terdapat juga sekumpulan kecil tentera infantri ringan (hamippoi) yang dilengkapi lembing lontar dan disokong oleh unit kavalri.

Di barisan tentera Thebes pula terdapat kira-kira 7000 orang tentera hoplite, di mana 300 orang daripadanya merupakan anggota elit Sacred Band (Pasukan Keramat), yakni sebuah unit yang terdiri dari pasangan homos3ks yang saling bersumpah setia untuk melindungi antara satu sama lain sehingga ke titisan darah terakhir. Di Leuctra, unit ini dipimpin oleh Pelopadis.

Seluruh pasukan ini diketuai oleh seorang panglima yang bernama Epaminondas. Sebagai seorang penuntut teori Pythagoras, komander ini kelak berjaya membuktikan dirinya sebagai seorang komander yang paling inovatif dan berjaya yang pernah dimiliki oleh Thebes, dan salah seorang panglima terbaik di Greece.

BABAK-BABAK PENDAHULUAN

Sebilangan komander Thebes pada mulanya mencadangkan supaya pasukan tentera mereka berlindung di sebalik tembok Thebes dan menantikan pengepungan daripada pihak musuh berbanding berhadapan dengan tentera-tentera Sparta di medan terbuka.

Namun, Epaminondas berjaya mempengaruhi mereka supaya bertindak sebaliknya.

Berbekalkan propaganda dan peniupan semangat untuk berper4ng, Epaminondas mengajak mereka merenungi kisah dua orang anak dara tempatan yang dir0g0l oleh dua orang Sparta di Leuctra. Kedua-dua gadis sunti ini kemudiannya membunvh diri kerana rasa malu, lantas sebuah monumen didirikan bagi memperingati mereka.

Epaminondas memastikan supaya penghormatan yang selayaknya diberikan kepada monumen peringatan ini sebelum berangkat ke medan per4ng. Beliau turut terkenal dengan satu gerak tubuh yang simbolik dan ikonik, di mana Epaminondas lazim mengayun-ayunkan seekor ular sambil menyatakan bahawa dengan memukul kepala ular ini – yakni tentera Sparta – maka seluruh tubuh ular itu akan m4ti – yakni dominasi Sparta ke atas Greece.

Aksi pertama pertempuran berlaku apabila tentera-tentera Sparta menyerang warga awam Thebes (pengangkut barang, pedagang, dsbg) yang sedang berundur ke Thebes. Namun di dalam serangan ini, Hieron si ketua Sparta, terbvnvh dan warga awam Thebes tersebut terpaksa bergabung semula dengan pasukan utama.

PERTEMPURAN

Cleombrotus menyusun pasukan tenteranya dalam formasi phalanx tradisional, di mana 12 unit hoplite yang lengkap bersenjata diapit oleh dua sayap. Cleombrotus sendiri dikelilingi oleh unit hippeis elitnya (300 orang pengawal peribadi) dan mengambil kedudukan di sisi kiri sayap kanan.

Epaminondas mempersembahkan susunan yang lebih inovatif dan beliau meletakkan unit kavalri dan infantri ringannya di hadapan dalam formasi phalanx yang tersendiri. Tidak menggunakan susunan lazim yang berfungsi memperkuatkan sayap kanan, Epaminondas sebaliknya membentuk sayap kirinya supaya lebih ampuh – 50 barisan tentera – dan mengarahkan agar barisan-barisannya lebih rapat berbanding barisan-barisan Sparta. Pasukan Keramat juga diletakkan di sayap kiri sambil sekutu-sekutu Boeotia diletakkan di sayap kanan, kira-kira 8 – 12 barisan.

Cleombrotus bertindak balas terhadap susunan tersebut dengan menyusun semula barisannya, menggerakkan unit kavalri ke hadapan dan melebarkan barisannya demi mengepung sayap kiri Epaminondas.

Maneuver-maneuver pertempuran yang relatif rumit ini kemudiannya mendedahkan sisi kiri Cleombrotus, dan memandangkan pasukan kavalri Sparta tidak berupaya menandingi unit Thebes yang pantas memukul mereka, maka pasukan berkuda Sparta terpaksa kembali ke barisannya dan melalui jurang yang terbuka di sisi kiri Cleombrotus. Pasukan Thebes menyusuli mereka memasuki jurang tersebut dan menimpakan huru-hara ke atas formasi Sparta.

Sementara itu, Epaminondas menyerang pada suatu sudut di kiri hinggakan sebagai kesan, Cleombrotus dipukul jauh dari barisannya. Serangan Epaminondas ini juga berlangsung dalam keadaan sayap kanannya sendiri sengaja dilewatkan sedikit sekaligus membentuk formasi echelon (formasi selari di mana satu hujung lebih terkehadapan berbanding satu hujung lain) semasa menyerang hippeis Sparta.

Pada saat ini, Pelopidas dan Pasukan Keramat juga melakukan serangan ke atas kedudukan Cleombrotus dan menimpakan kecederaan parah buat raja Sparta itu sekaligus menewaskan sayap kanan Sparta secara muktamad.

Secara keseluruhan, seramai 1000 orang Lacedaemonia terkorban, termasuklah 400 orang hoplite Sparta. Thebes lantas menjadi polis (negara-kota) yang paling berkuasa di Greece dan mitos kekebalan tentera Sparta akhirnya ranap setelah menikmati status tersebut selama 200 tahun.

Strategi-strategi yang digunakan oleh Epaminondas dalam pertempuran ini bukanlah strategi yang baru. Namun di masa dahulu, strategi tersebut digunakan tanpa keperluan dan belum ada yang pernah menggabungkannya sehingga membentuk sebuah formula kemenangan.

Sayap kiri yang disusun dengan begitu ampuh, penggunaan unit kavalri di hadapan barisan hoplite, menyerang pada satu sudut tertentu, melaksanakan formasi echelon, dan menumpukan serangan langsung secara berhadapan dengan kedudukan komander musuh, kesemuanya ini secara kolektif menghasilkan salah sebuah strategi yang paling inovatif pernah disaksikan dalam pep3r4ngan Yunani. Kekalahan Sparta yang terkenal gagah ini benar-benar mengejutkan dunia Yunani.

SUSULAN

Kekalahan Sparta ini membawa kepada pembubaran Liga Peloponnesia, memandangkan kebanyakan sekutunya menuntut kemerdekaan atau beralih arah membentuk persekutuan dengan Thebes. Helot-helot dari Messenia pula dibebaskan, sekaligus sebuah polis (negara kota) baru Messene ditubuhkan. Mantineia yang menderita di bawah penguasaan Sparta dihidupkan kembali menjadi sebuah polis yang pesat. Sebuah lagi negara-kota baru, iaitu Megale Polis (Megalopolis) ditubuhkan di Arcadia bagi mengimbangi Sparta.

Susulan daripada pertempuran ini serta pergolakan penuh status quo di Greece, Athens meminta supaya diadakan konferens keamanan pada tahun 371 Sebelum Masihi namun ditolak oleh Thebes, sekaligus melanjutkan perebutan kuasa dalam kalangan pelbagai negara kota (poleis) Yunani dan hal ini menggegar Greece selama beberapa kurun berikutnya.

Athens malah menyebelahi seteru lamanya, iaitu Sparta sementara Thebes dengan sokongan Parsi pula meneruskan dasar perluasan kuasanya dan sekali lagi, dengan diketuai oleh Epaminondas, terus menewaskan persekutuan Sparta-Athens dalam pertempuran Mantineia tahun 362 Sebelum Masihi.

Walau bagaimanapun, Epaminondas sendiri terbvnvh dalam pertempuran tersebut dan berikutan pep3r4ngan di antara para penggantinya dengan Athens dan Sparta yang terus-menerus, dominasi singkat Thebes ke atas Greece lantas berakhir dan kota-kota Yunani kini terhidang untuk ditakluki di mana situasi ini dimanfaatkan sepenuhnya oleh Philip II dari Macedonia pada tahun 338 Sebelum Masihi.

TERJEMAHAN:

Mark Cartwright. (26 Jun 2013). Battle of Leuctra. Ancient History Encyclopedia.
https://www.ancient.eu/Battle_of_Leuctra/


Reiwa (令和): Signifikasinya kepada Jepun

Ketua Setiausaha
Kabinet Jepun, Yoshihide Suga mengumumkan bahawa era baharu Jepun atau gengō akan dinamakan sebagai Reiwa (令和) sempena dekatnya penggantian takhta
Maharaja Jepun. Maharaja Akihito dijangka akan turun takhta pada 30 April ini
dan akan melepaskan tanggungjawabnya kepada Putera Mahkota Naruhito.

Apa maksudnya Reiwa (令和)?

Aksara 令 (Rei)
dikatakan membawa maksud “tuah” tetapi boleh juga membawa maksud “perintah”
atau “orde”, manakala aksara 和 (Wa)
membawa maksud “keamanan” atau “harmoni” walaupun harmoni dalam Bahasa Jepun
adalah 平和 (hei-wa) (Osaki dan Murakami 2019, BBC 2019).

Apa yang unik tentang Reiwa (令和) berbanding gengō yang lain?

Berbeza dengan gengō lain seperti Meiji (明治) Shōwa (昭和) dan Heisei (平成), Reiwa (令和) diambil daripada antologi lama Jepun yang berjudul Manyoshu dari abad ke-8 Masihi dan bukannya daripada sastera atau antologi lama Cina. Insiden ini merupakan kali pertama dalam sejarah di mana nama gengō diambil daripada antologi lama Jepun (BBC 2019).

Hal ini demikian kerana, karya Manyoshu merupakan salah satu simbol kebudayaan dan tradisi Jepun yang mengandungi puisi-puisi yang ditulis oleh rakyat yang terdiri daripada pelbagai latar belakang termasuklah Maharaja, golongan bangsawan, pahlawan, dan para petani (Osaki dan Murakami 2019).

Apakah kepentingan Reiwa dan era-era Jepun lain?

Sesuatu era atau gengō digunakan untuk menandai tempoh pemerintahan seorang Maharaja. Bagi rakyat Jepun, gengō merupakan satu perkataan yang sedia ada dalam kehidupan seharian mereka. Gengō boleh didapati di duit syiling, surat khabar, lesen memandu, dan surat-surat atau dokumen rasmi Jepun (BBC 2019).

Walau bagaimanapun, kebanyakan rakyat Jepun didapati menggunakan kalender Barat juga. Bancian terbaru oleh Mainichi Shimbun (Akhbar Harian) menunjukkan bahawa 34 peratus pembaca mereka menggunakan gengō, 25 peratus lagi menggunakan kalender Barat, dan 34 peratus pembaca mereka menggunakan kedua-dua gengō dan kalender Barat (Foster 2019). Situasi ini adalah seperti rakyat Malaysia yang menggunakan kalender Hijrah di samping kalender Barat.

Sejurus tamatnya Perang Dunia Kedua, penggunaan sistem kalender gengō dilarang oleh Tentera Berikat kerana menganggap pengunaan kalender gengō merupakan satu kenderaan untuk menguatkan atau mengembalikan autoriti Maharaja Jepun.

Namun begitu, pada tahun 1978, parti-parti politik dan organisasi-organisasi konservatif seperti Jinja Honchō telah berkerjasama untuk mengembalikan sistem kalender gengō. Objektif mereka akhirnya tercapai apabila pada tahun 1979, kerajaan Jepun yang dipimpin parti konservatif pada masa itu telah membenarkan dan mewajibkan pengunaan kalender gengō (Mizohata 2016).

“In 1979, Japan’s conservative government ensured that
the emperor-centered calendar would continue by passing legislation that
mandated continued use of the gengō practice. To date the gengō has been
continuously used by public agencies.” (John, dipetik Mizohata 2016: 10).

Selain kegunaannya untuk menentukan tarikh, gengō juga memberikan dan menunjukkan national mood atau suasana nasional sesebuah era. Foster (2019) mencadangkan bahawa gengō ini membangkitkan sesuatu perasaan atau imej sepertimana para sejarawan British menggunakan terma “Victorian” atau “Edwardian” untuk mengikat politik dan kebudayaan sesebuah era atau zaman dan merujuknya kepada seorang raja.

Contoh lain termasuklah era Shōwa (昭和) (1926-1989) yang sering diidentifikasikan atau dikaitkan dengan pemulihan Jepun daripada Perang Dunia Kedua dan kebangkitan semula Jepun. Contoh seterusnya dicadangkan oleh Ayman Rashdan Wong, di mana Heisei (平成) sering dikaitkan dengan ekonomi merosot, ketidakstabilan politik, dan bencana alam walaupun Heisei (平成) membawa maksud “mencapai keamanan”.

Menariknya,
cadangan oleh Ayman boleh disokong dengan beberapa pemerhatian bermula dengan Kanji Of The Year bagi tahun 2018 yang
kebetulannya ialah Wazawai (災) atau sai yang bermaksud bencana atau
nasib malang (Nippon 2018). Wazawai diundi sebagai Kanji Of The Year untuk merujuk kepada bencana-bencana alam yang
melanda Jepun sepanjang tahun 2018. Bagi tahun 2017 pula, Kanji Of The Year adalah kita
(北) yang boleh juga
dibaca sebagai hoku dan bermaksud
utara. Kali ini, kita (北) merujuk kepada insiden misil ballistik
yang dilancarkan oleh Korea Utara ke arah Jepun dan bencana alam yang terjadi
di wilayah Kyūshū (Nippon 2017).

Malangnya, akibat
kebangkitan China dan sikap agresif Korea Utara serta genangan dan deflasi
ekonomi Jepun, maknawi  dan symbol Heisei
(平成) telah tercalar
(Foster 2019).

Reiwa (令和),
harapan baru untuk Jepun?

Ayman mencadangkan
bahawa gengō Reiwa (令和) memberikan
konotasi “nativis” iaitu “permurniaan budaya negara berdasarkan warisan
tempatan bukan tamadun luar”. Namun begitu, Reiwa (令和) juga memberikan nafas baru atau membawa
falsafah sosial baru yang diinspirasikan oleh alam. Falsafah ini ingin
mewujudkan harmoni antara individu sepertimana harmoni dan keimbangan boleh
ditemui dalam fenomena alam semula jad (Osaki dan Murakami 2019).

Reiwa (令和) juga, menurut sarjana bernama Asao Kure,
sejajar dengan pemikiran modern kerana menekankan hubungan harmoni antara
individu untuk mencipta masyarakat yang berpelbagai berbanding membawa prinsip
yang spesifik. Memetik kata-kata beliau:

“I do feel that the new gengō is aligned with modern
ways of thinking, in that it focuses more on harmonious relationships between
individuals to create a diverse society, rather than putting forward a specific
principle.” – (Kure, dipetik
Osaki dan Murakmi 2019).

Penggunaan gengō
walaupun dianggap “antik”, merupakan cerminan kebangaan nasional Jepun dan
agenda politik Shinzo Abe yang dikatakan sebagai konservatif. Foster (2019)
contohnya, melaporkan bahawa penggunaan gengō juga adalah satu bentuk soft nationalism.

Kesimpulan

Reiwa (令和) merupakan gengō yang unik, bukan hanya
kerana asal-usulnya atau maksudnya tetapi untuk juga falsafahnya serta mesej
harapannya untuk era ini. Walaupun secara umumnya gengō digunakan untuk
menentukan tarikh, ia juga digunakan untuk memisahkan satu era yang baru
daripada era yang sebelumnya serta menunjukkan suasana nasional Jepun.

Senarai rujukan

BBC (2019) ‘Japan reveals name of new imperial era will
be Reiwa’. BBC [online] 1 April.
available from <https://www.bbc.com/news/world-asia-47769566> [1 April
2019]

Foster, M. (2019) ‘New Japanese imperial era ‘Reiwa’
takes name from ancient poetry’. Reuters [online]
1 April. available from <https://www.reuters.com/article/us-japan-emperor/new-japanese-imperial-era-reiwa-takes-name-from-ancient-poetry-idUSKCN1RD13X> [1 April 2019]

Mizohata, S. (2016) ‘Nippon Kaigi: Empire,
Contradiction, and Japan’s Future’ The Asia-Pacific Journal [online] 14
(21), 1–21. Available at: <https://apjjf.org> [1 April 2019]

Nippon.com (2018) ‘A Disastrous Kanji of
the Year? “Wazawai” Picked as Top Character for 2018’. Nippon.com [online] 12 December 2018. available from <https://www.nippon.com/en/features/c03814/a-disastrous-kanji-of-the-year-wazawai-picked-as-top-character-for-2018.html#>
[1 April 2019].

Nippon.com (2017) ‘Kanji of the Year: “Kita” the
Northern Winner for 2017’. Nippon.com [online]
12 December 2017. available from <https://www.nippon.com/en/features/c03809/kanji-of-the-year-kita-the-northern-winner-for-2017.html>
[1 April 2019].

Osaki, T. and Murakami, S. (2019) ‘Reiwa: Japan reveals
name of new era ahead of Emperor’s abdication’. The Japan Times [online] 1 April. available from <https://www.japantimes.co.jp/news/2019/04/01/national/politics-diplomacy/japan-readies-announce-name-new-era/#.XKJla5gzY2x>
[1 April 2019]

Sumber gambar

Yamaguichi, M. (2019) ‘New Japan era to be called
‘Reiwa,’ or pursuing harmony’. ABC News [online]
1 April. available from <https://abcnews.go.com/International/wireStory/japan-era-emperor-naruhito-62079967>
[1 April 2019]


Suatu Masa Dulu, Sotong Pernah Bercengkerang

Sebut saja spesies sefalopod, ramai membayangkan sotong atau sotong kurita yang berupaya melarikan diri daripada mana-mana spesies haiwan pemangsa laut. Tetapi pada masa lalu, nenek moyang sefalopod ini pernah mempunyai cangkerang. Dan saintis percaya cangkerang tersebut hilang akibat evolusi perubahan strategi sefalopod mengelak menjadi sasaran haiwan pemangsa.

Perubahan ini berlaku pada satu tempoh yang dikenali sebagai Revolusi Marin Mesozoik. Pada ketika itu, reptilia marin, sesetengah ikan dan haiwan pemangsa lain mula muncul di laut-laut. Ini memaksa spesies hidupan yang wujud ketika itu mengalami evolusi untuk melindungi diri mereka. Evolusi ini sama ada mempunyai cangkerang keras atau mempunyai strategi mengelak lain untuk membantu mereka terus hidup.

Ahli paleobiologi Universiti Bristol, Jakob Vinther melihat tempoh ini sebagai tempoh kepupusan nenek moyang sotong dan sotong kurita yang mempunyai cangkerang. Spesies-spesies ini digantikan oleh spesies sefalopod yang kita saksikan hari ini kira-kira 160 hingga 100 juta tahun yang lalu. Sebabnya mudah, spesies sefalopod yang seterusnya lebih anjal dari segi pergerakan sekaligus membantu mereka menangkap mangsa atau melepaskan diri daripada pemangsa.

Tambah Vinther lagi, tanpa cangkerang, nenek moyang sefalopod ini mampu bergerak lebih pantas daripada spesies sefalopod yang mempunyai cangkerang. Ini memberi peluang lebih besar kepada spesies ini untuk melarikan diri. Sementara sefalopod bercangkerang pula pantas menjadi sasaran haiwan pemangsa ketika itu.

Saintis mengetahui hal ini menerusi perbandingan fosil dan analisis jam molekular. Analisis jam molekular ialah analisis tempoh mutasi yang terkumpul dalam sesebuah bahan genetik. Dengan mengira bilangan mutasi per sejuta tahun dan melihat bagaimana ia berbeza mengikut kumpulan tertentu, ia memudahkan saintis menentukan bila sesebuah evolusi itu berlaku.

Analisis jam molekular pada sotong dan sotong kurita mendapati wujud ketidaktentuan dalam analisis berkenaan semasa tempoh Revolusi Marin Mesozoik. Menurut ahli biologi molekular Universiti Bristol, Alastair Tanner, analisis ini turut disokong oleh bukti-bukti fosil. Ini secara ringkas sudah cukup untuk menceritakan perihal evolusi spesies sefalopod yang kita kenali hari ini.

RUJUKAN

Geggel, L. (2017, 2 Mac). Why the Octopus Lost Its Shell. LiveScience.


Tentera Jerman Pun Buat Kamikaze Masa WWII

Kebiasaannya, sebut saja kam.ika.ze, ramai tahu ini taktik terdesak Jepun semasa Pe.ra.ng Dunia Kedua (WWII). Menerusi taktik berkenaan, juruterbang akan cuba mengambil nyawanya sendiri sambil memus.na.hkan mana-mana aset ten.te.ra Bersekutu sama ada kapal pe.ra.ng, kapal pengangkut pesawat atau pesawat penge.b.om. Tetapi tidak ramai tahu, Jerman juga melakukan perkara sama pada hari-hari terakhir WWII.

Selepas Amerika Syarikat menyertai usaha pe.ra.ng pihak Bersekutu pasca-Pearl Harbor, antara aset yang digerakkan ke Jerman ialah pesawat-pesawat penge.b.om. Dan kemus.na.han yang ditinggalkan mereka amat dahsyat seperti disaksikan penduduk Dresden pada Februari 1945 dan penduduk Hamburg pada 1943. Amat jelas bagi Ten.te.ra Udara Jerman (Luftwaffe) ketika itu, pesawat-pesawat ini merupakan an.ca.man terbesar kepada ruang udara Jerman.

Luftwaffe sudah menggunakan pelbagai cara untuk menghalang kempen penge.bo.man besar-besaran pihak Bersekutu dari me.ri.am anti-pesawat hinggalah unit udara mereka tetapi tidak berhasil. Walaupun berdepan masalah kekurangan bekalan bahan api dan juruterbang terlatih, Luftwaffe masih berupaya menghantar misi sekali-sekala untuk mengganggu misi penge.bo.man pihak Bersekutu terutama pada bulan terakhir WWII. Bagaimanapun, kebiasaannya, semua pesawat ini dite.mb.ak jatuh oleh pesawat-pesawat pengiring misi berkenaan.

Terdesak, Jerman akhirnya berpaling kepada teknik sekutu mereka di sebelah timur iaitu ka.mi.ka.ze. Caranya mudah, semua kelengkapan dalam pesawat dibuang termasuk se.nj.ata untuk mengurangkan berat. Dari situ, juruterbang akan terbang menjunam ke arah sasaran dan melanggar pesawat yang disasarkan dengan kipas pesawat dijadikan sebagai ger.ga.ji sebagai alat pemo.to.ng pesawat musuh sebelum melarikan diri. Ini didedahkan oleh Adrian Weir dalam bukunya, The Last Flight of Luftwaffe.

Mungkin ada merasakan teknik sebegini sebagai tidak masuk akal dan gi.la. Tetapi semasa WWII, teknik melanggar pesawat bukan sesuatu yang baru dan dilakukan baik pihak Jerman mahupun pihak Bersekutu seperti Kesatuan Soviet. Penulis tidak terkejut idea ini timbul dalam kalangan pemimpin Luftwaffe selepas melihat banyak pesawat mereka menjadi mangsa pihak Soviet semasa hari-hari awal Operasi Barbarossa.

Begitupun, prospek juruterbang ini terselamat daripada teknik sebegini amat tipis. Pertama, kebanyakan juruterbang yang dipilih dari Sonderkommando Elbe merupakan juruterbang berpengalaman dan terlatih. Kedua, pesawat yang digunakan iaitu Me-109 dan Me-262 tidak mempunyai kerusi lenting yang membolehkan mereka keluar dengan pantas, apatah lagi dalam pesawat yang rosak. Ketiga, prospek terselamat daripada semua ini amat nipis.

Di sebalik semua itu, pihak Jerman melihat ini sebagai satu usaha yang berbaloi. Ia diharap dapat menghentikan seketika kempen penge.bo.man AS selepas melihat pesawat-pesawat mereka menjadi mangsa am.uk.an juruterbang-juruterbang Luftwaffe.

Teori tersebut diuji pada 7 April 1945. Dalam buku tersebut, Weir menceritakan 200 juruterbang Luftwaffe diarah terbang ke udara dengan pantas. Rancangan mereka mudah, unit-unit konvensional mereka mensasarkan pesawat-pesawat penge.b.om dan unit-unit Me-262 mengganggu pesawat-pesawat pengiring AS. Dengan gangguan dari semua arah, juruterbang Sonderkommando Elbe boleh mensasarkan mana-mana pesawat dengan bebas tanpa sebarang an.ca.man.

Walaupun 120 pesawat saja yang berupaya melanggar pesawat-pesawat pihak Bersekutu, kesan taktik ini amat menakutkan krew misi penge.bo.man. Weir menambah krew misi menggambarkan se.ra.ngan tersebut sebagai bunyi yang kuat disusuli dengan bunyi kipas berpusing bak ger.ga.ji yang memo.to.ng bahagian pesawat mereka. Dan yang ajaibnya, juruterbang Jerman yang menye.ra.ng mereka terselamat daripada perbuatannya itu.

Bagaimanapun, pada akhirnya, taktik tersebut dianggap tidak menjadi. Pada hari itu, 47 pesawat Sonderkommando Elbe menjadi mangsa pesawat-pesawat pengiring dengan pesawat-pesawat penge.b.om berjaya menjatuhkan enam buah pesawat. Bagi Luftwaffe pula, 13 pesawat penge.b.om AS menjadi mangsa mereka tetapi itu masih tidak mencukupi.

Pada akhirnya, teater WWII di Eropah berakhir dengan Jerman menyerah kalah pada Mei 1945 dengan Jepun menyusul beberapa bulan kemudian. Pada Weir, teknik ka.mi.ka.ze bukan saja satu idea yang tidak munasabah dan terdesak. Malah, ia sebenarnya memperlihatkan kegagalan perancangan pe.ra.ng yang baik di pihak Jerman termasuk dari segi kempen udaranya.

RUJUKAN:

Peck, M. (2021). Like Imperial Japan, CENSORED Germany Also Had Ka.mi.ka.ze Pilots. National Interest.


Anggota Badan Tiruan Dari Zaman Purba

Di dalam gambar atas ini adalah jari kaki tiruan yang ditemui pada kaki salah satu mumia Mesir yang merupakan bahagian badan prostetik (artifikal/tiruan) yang paling tua ditemui di dunia setakat ini.  Kaki palsu yang berada di muzium Kaherah di Mesir ditemui pada tahun 2000 di sebuah makam berhampiran kota kuno Thebes. Ia menjadi contoh anggota tubuh tiruan dari zaman purba yang paling terbaik setakat ini.

Ahli arkeologi berspekulasi bahawa ia milik seorang wanita berusia di antara 50 hingga 60 tahun dan mungkin telah kehilangan ibu jari kaki kerana komplikasi daripada diabetes. Prostetik yang dibuat daripada material kayu dan kulit itu dianggarkan dari 1069 hingga 664 BC, ia berdasarkan artifak lai yang terdapat di dalam ruang pengebumian mumia.

Sekaligus bererti ia telah mendahului rekod prostetik tertua yang difikirkan sebelum ini dipegang oleh penemuan Kaki Capua Roman. Kaki Capua Roman adalah artifak bercirikan gangsa dari sekitar 300 BC. Kaki itu pernah berada di Royal College of Surgeons di London tetapi telah dimusnahkan oleh pengeboman semasa P3rang Dunia Kedua.

Kaki prostetik Mesir ini diberi nama Greville Chester Great Toe atau Cairo Toe selepas pengumpul artifak berjaya memperolehnya lalu diserahkan kepada pihak muzium pada tahun 1881.

Semasa makam pemiliknya ditemui dan disahkan sebagai milik seorang wanita, pengkaji berpendapat, wanita ini adalah seseorang yang mungkin berstatus tinggi kerana penelitian terhadap reka bentuk jari prostestik miliknya, pembuatan yang amat teliti dan hampir menyerupai ibu jari kaki yang sebenar menunjukkan si pemakai adalah seorang yang amat mementingkan imej dan penampilan diri nya.

Jadi, tidak mustahil sekiranya dia adalah kaum kerabat dari keluarga Firaun, ini juga berdasarkan lokasi makam ditemui dan penemuan artifak yang lain di sekitar makam itu. Ibu jari kaki prostestik  ini diperbuat daripada bahan serat, linen, kulit dan kayu, yang boleh ditanggalkan melalui jahitan pada lapisan kulit yang digunakan sebagai lapisan akhir prostestik itu. Kini ia sedang dipamerkan di Muzium British, London.

Kita tidak ada banyak contoh artifak kaki palsu dari zaman purba yang ditemui  seperti Kaki Capua Roman atau ibu jari tiruan yang ditemui di Mesir ini, itu pun dalam keadaan yang tidak sempurna. Kebanyakan bahan material yang digunakan untuk menghasilkan anggota tubuh artifikal ini kebiasaanya akan dibuat dari bahan-bahan yang mudah r0sak, dan kadar kemat!an kerana pem0tongan kaki pada zaman purba sangat tinggi.

Walau bagaimanapun, tanpa mengira berapa tinggi nilai sebuah artifak prostestik yang telah ditemui samada dalam keadaan yang masih baik atau telah hampir rosak sepenuhnya sekali pun, ia tetap menjadi bukti yang jelas bahawa keinginan untuk mengembalikan bentuk dan fungsi anggota tubuh manusia yang tidak sempurna telah pun difikirkan oleh nenek moyang kita semua beribu tahun yang lalu, hinggalah ia ditemui semula dan dijadikan bahan rujukan yang bermanfaat, bukan untuk ahli antropologi dan sejarawan atau penulis macam kami di The Patriots sahaja, malahan amat bermanfaat untuk pengamal bidang perubatan, sains dan teknologi.

Kaki Tiruan Dalam Fiksyen Mitologi Kuno

Kemampuan untuk menggantikan bahagian badan yang telah tiada, samada kerana dip0tong atau kecac4tan sejak lahir, sentiasa mejadi impian sesiapa sahaja yang ditakdirkan kurang sempurna.

Namun begitu, sebenarnya kekurangan mereka telah menyumbang kepada penciptaan beberapa kisah tentang penggunaan kaki tiruan di dalam kisah-kisah mitologi dan fiksyen semenjak dahulu lagi, ini dibuktikan melalui beberapa catatan kuno tentang dewa, raja atau pahlawan yang ‘cacat’.

Ambroise Paré (1510 – 1590), adalah manusia pertama yang dikatakan sebagai pencetus kepada idea penciptaan kaki prostetik pada zaman moden, beliau adalah pakar bedah dan anatomi yang bekerja sebagai seorang pakar bedah diraja yang rasmi untuk empat raja Perancis. Beliau juga dianggap oleh sejarawan sebagai bapa pembedahan moden.

Dengan kaedah teknik pem0tongan kaki yang semakin mudah dan kadar kelangsungan hidup selepas pem0tongan kaki pada zaman dia bertugas sebagai pakar bedah semasa pep3rangan, dia menghasilkan anggota tubuh prostetik yang berfungsi untuk beberapa bahagian badan. Dia menggunakan pemahamannya mengenai anatomi untuk mereka model prostetik yang berkemampuan untuk bergerak dan berfungsi sebagai anggota badan sebenar.

Dia juga adalah yang pertama menghasilkan anggota prostetik atas lutut dengan kebolehan untuk dilaras dan sendi dengan kawalan yang boleh dikunci. kedua-dua teknologi tersebut masih digunakan sehingga hari ini. Dia juga telah beralih dari bahan kayu memilih untuk mencipta prostestik yang lebih ringan iaitu diperbuat daripada kulit, kertas, dan gam.

RUJUKAN:

Amputee Coalition : History of The Prosthetic Leg Through The Ages

LiveScience.com – World’s First Prosthetic : Egyptian Mummy’s Fake Toe


Sistem Imun Badan Manusia

Sebenarnya, bila
bercerita tentang kebijaksanaan Tuhan dalam ilmu kejuruteraan, aku fikir sistem
imun badan ni antara contoh paling mudah. Sistemnya sangat sistematik.

Secara
ringkasnya, sistem ni terbahagi kepada tiga lapisan pertahanan. Bagi memudahkan
permahaman, aku nak guna analogi mudah yang aku belajar masa zaman sekolah. Istana
Konstantinople Turki.

Rumah istana ni
juga mengguna pakai konsep yang lebih kurang sama. Lapisan pertama istana ialah
pertahanan fizikal seperti benteng dan juga parit air untuk menyusahkan
kemasukan musuh macam benteng kebal Konstantinople. Lapisan kedua ialah sentri
dan unit bantuan yang akan membantu dan memberkas peceroboh. Andai kata musuh
masih terlepas masuk, maka tentera dan khususnya, tentera elit macam Janissari
akan masuk campur.

Sistem imun
punya konsep adalah sama. Lapisan pertama pertahanan imun ialah benteng fizikal
dan kimia. Benteng fizikal ini ialah kulit dan lendir. Benteng kimia pula ialah
air liur, air mata, air peluh dan cecair perut. Lapisan kulit luar kita ni
terdiri daripada sel kulit mati dan protein keras keratin, jadi kuman tak boleh
nak tembus masuk ke dalam urat darah. Selain daripada itu, lapisan keratin ni
juga kalis air dan ditambah dengan penghsilan minyak oleh liang roma, kuman
makin payah nak tembus ke dalam liang halus.

Lendir pula
bertindak sebagai perangkap kuman. Disebabkan sifatnya yang melekat, mana mana
kuman dan debu debu halus yang memasuki rongga rongga badan khususnya hidung
akan diperangkap lendir. Bulu hidung di dalam rongga tersebut juga membantu
dalam memerangkap debu ini. Selain daripada itu, hidung juga mempunyai refleks
bersin yang bertindak membuang debu dan kuman secara serta merta.

Bagi benteng
kimia, selalunya ia melibatkan fungsi bahan kimia di dalam cecair badan yang
mampu membunuh kuman. Air mata, air liur dan peluh mempunyai lysozim, sejenis
enzim yang bertindak membunuh kuman sekiranya terdedah. Air liur juga didapati
hidrogen peroksida (H2O2), sejenis agen pembunuh kuman. Sekiranya anda mempunyai
luka yang dalam, selalunya doktor akan memberi cecair H2O2 inilah untuk bunuh
kuman. Cecair perut pula sememangnya tempat yang sangat tak sesuai untuk kuman
kerana kadar asidnya yang kuat.

Lapisan kedua, lapisan sentri bagi sistem imun kita ialah sel darah putih. Memandangkan sel darah putih ni ada dua jenis, maka aku nak bahagi siap siap kepada kelas leukosit dan limfosit. Yang kelas tentera sentri ni leukosit. Leukosit ni pulak ada banyak jenis dengan pelbagai fungsi. Sebagaimana sentri yang sifatnya lebih kepada sistem bantuan, leukosit pun sama.

Dia ni bunuh kuman, tapi yang bunuh parasit, cetuskan alahan, demam dan radang pun mereka ni juga. Bila ada demam dan radang, kuman jadi senang dikawal. Alahan tu sahaja yang tiada fungsi dalam sistem imun. Ia cuma kesan sampingan di mana leukosit salah anggap makanan kita tu kuman.

Lapisan ketiga,
atau lapisan tentera elit limfosit ni lapisan terpenting dalam sistem imun.
Bila mana kuman merbahaya tak mampu dikawal, tentera elit akan masuk campur.
Lapisan ketiga ni boleh dipecahkan lagi kepada sistem intel dan juga unit elit.

Anggap sahajalah
macam Wisma Putra dan Grup Gerak Khas (Komando). Wisma Putra akan kaji situasi
dan cuba rangka serangan yang paling sesuai. Kemudiannya, Grup Gerak Khas ni
yang akan serang. Nak senang, kita guna salah satu daripada limfosit ni, yakni
sel B.

Selepas mengenal
pasti kuman dan strukturnya, sel B akan mengembang dan beranak pinak menjadi  menjadi klon dan seterusnya, sel plasma. Sel
plasma ni kemudiannya akan menghasilkan banyak antibodi dengan struktur yang
sesuai untuk membunuh kuman tersebut.

Selepas
berperang dengan kuman, bukan semua klon sel B akan menjadi sel plasma. Mereka
akan bertukar menjadi sel B memori. Sel ini bertindak sebagai penyimpan
maklumat tentang antibodi yang boleh digunapakai untuk kuman yang sama. Mereka
ni macam pelatih tentera lah. Sebab itu kalau anda perasan, sesiapa yang dah
pernah kena ‘chicken pox’ jarang kena buat kali kedua. Sebab sel B memori
inilah.

Mula mula kena
serang tu memang lambat lah limfosit bertindak sebab tiada maklumat. Bila kali
kedua kena serang kuman yang sama, yakni virus ‘chicken pox’, memang lajulah
responsnya. Sebab kita dah ada maklumat.

Oh ya, cuba teka
teknologi apa yang memanipulasikan limfosit untuk jadikan badan kita kuat?
Jawapannya ialah vaksin. Sebab kuman yang masuk dalam badan kita ni kuat
sangat, doktor akan suntik kuman lemah (vaksin) dalam badan untuk bagi sel B
makan, kumpul maklumat dan hasilkan sel B memori. Sebab itu waktu kanak kanak
kita dicucuk dengan pelbagai jenis vaksin – untuk bagi maklumat pada sel B
terhadap penyakit yang bakal serang kita.

Ini baru sel B,
tahu. Aku tak cerita lagi pasal sel pembunuh kanser.

RUJUKAN:

Alberts
B, Johnson A, Lewis J, Raff M, Roberts K, Walters P (2002). Molecular
Biology of the Cell (Fourth ed.). New York and London: Garland Science.
ISBN 978-0-8153-3218-3.

Kurosaki
T, Kometani K, Ise W (March 2015). “Memory B cells”. Nature
Reviews. Immunology. 15 (3): 149–59. doi:10.1038/nri3802. PMID 25677494.

LeBien,
Tucker W.; Tedder, Thomas F. (2008-09-01). “B lymphocytes: how they
develop and function”. Blood. 112 (5): 1570–1580.
doi:10.1182/blood-2008-02-078071. ISSN 0006-4971. PMC 2518873. PMID 18725575.

Murphy, Kenneth
(2012). Janeway’s Immunobiology (8th ed.). New York: Garland
Science. ISBN 9780815342434.